text:
Tíðindaskriv
22.03.2017 - 13:53
Mentan > Mentan > Tónleikur
Hevur tú eina meining um, hvussu FMA 2017 var? Og hevur tú eitt hugskot um, hvussu FMA 2018 kann vera? Kom so við á fund í Norðurlandahúsinum týsdagin 28. mars klokkan 18.00.
Fundurin er serliga ætlaður Áhugabólkinum handan FMA, tónleikafeløgum, tónleikarum og tónleikaáhugaðum. Á skránni er ein stutt frágreiðing um FMA 2017 og so verður annars høvi at seta spurningar og skifta orð um FMA.
FMA er eitt tiltak, sum Norðurlandahúsið, Miðlahúsið og Kringvarp Føroya skipa fyri í felag, men FMA er fyrst og fremst eitt tiltak fyri føroyskar tónleikarar og tónleikaáhugað - og tí tað ógvuliga týdningarmikið, at sjónarmiðini hjá hesum parti verða hoyrd. Tónleikarar og tónleikaumhvørvið eru eisini umboðað við tveimum limum Arbeiðsbólkinum, teir eru Knút Háberg Eysturstein og Sunleif Rasmussen. Tiltakslimur fyri teir er Jógvan Andrias Joensen - hesir vóru valdir á aðalfundi í vár.
Eyðfinn Jensen er umboð fyri Kringvarp Føroya, Barbara Holm fyri Miðlahúsið og Fróði Vestergaard fyri Norðurlandahúsið. Hesi hava valt Rólant Waag Dam at samskipa arbeiði.
Eftirmetingarfundurin verður í Norðurstovu í Norðurlandahúsinum týsdagin klokkan 18.00 og endar klokkan 20.00.


c: text/html

text:
Niels Petersen
11.09.2016 - 13:35
Ítróttur > Ítróttur > Kappróður
Vegna veður er annað umfar av Ódnartøkum, sum eftir ætlan skuldi haldast í Miðvági í dag avlýst. Fyriskipararnir eru á einum máli um, at líkindini at transportera bátarnar til og frá róðrarøkinum eru ov svikalig, tá hvirlurnar skjótt kunnu skaða bátarnar, og tað hevði verið stórt spell.
Teitur Samuelsen, sum er ein av fyrireikarunum skrivaði fyri løtu síðani á facebookvangan hjá Kappróðrarkjak, at kappingin er avlýst vegna veður. Hann sigur tó, at tað saktans ber til at rógva, men at veðrið er ov keðiligt til trygt at flyta bátarnar aftur og fram. Hann nevnir millum annað, at hvirlurnar kunnu verða hvassar um Sandavágsháls.
Vit spurdu hann síðani um, nær tað væntandi verður róð, og tað segði hann seg ikki vita í løtuni, men at avgerð verður tikin um tað í næstum, og síðani verður tað kunnað um tað á sama vanga á facebook.
Triðja umfar í Ódnartøkum er í Runavík 24. september.

robotstxt: allowed

filter: keep


text:
Smáblettuti reyðhávur (reyðhávaættin)
Scyliorhinus canicula (Linné, 1758)
Sbtødd: Smáblettuti reyðhávur verður upp í 1 metur, men vanliga er hann um 75 cm langur.
Dýpi: Hann er úr 10 m og vanliga ikki longri niður enn 100 metra dýpi, tó í Miðjarðarhavinum niður á 400 metrar.
Litur: Smáblettuti reyðhávur er gráreydligur ella brúnligur á bakinum og um síðurnar, við nógvum dimmum blettum á stødd við eygnasteinin. Blettirnir eru eisini á fjaðrunum, men ikki undir búkinum, har hann er gulhvítur.
Lýsing: Smáblettuti reyðhávur er langur og kimiligur. Hann hevur lítið høvd og lítlan stert og heldur smáar fjaðrar. Fremra ryggfjøðurin situr aftanvert miðjan fiskin, aftara situr aftarlaga á sporlinum. Aftari endi á gotfjøðurini er beint áraka fremra enda á aftaru ryggfjøður. Sterturin er lítið upprendur. Andahol aftan fyri eyguni.
Eyðkenni: Liturin og blettirnir. Hann hevur lítla gotfjøður.
Týdningur: Her á landi hevur hann ikki vinnuligan týdning.
da: Småplettet rødhaj, en: Small-spotted catshark, fr: Petite roussette, ís: Deplaháfur, no: Raudhå, tý: Kleingefleckter Katzenhai
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Eygnalokshávar Carcharhiniformes
Hesin hópurin hevur 8 ættir við um 49 slektum og 224 sløgum.
Av teimum eru undir Føroyum 4 ættir, við 6 slektum og 7 sløgum:
Hesin er tann talríkasti av hávahópunum.
Eygnalokshávarnir hava fimm táknaop, har tey aftastu eru oman fyri uggafjaðrarnar.
Eina gotfjøður, tvær píkaleysar ryggfjaðrar. Teir hava eygnalok (blinkhinnu), summir bert lutvíst. Kjafturin røkkur aftur um eyguni. Nakrir hava andahol.
Teir liva bæði á djúpum vatni og á grunnum og eru bæði við botnin og uppi í sjónum.


text:
Ingi Samuelsen
27.11.2017 - 10:00
Tíðindi > Samfelag & Politikkur > Samferðsla
Arbeiðið við at bora Eysturoyartunnilin er nú komið so langt ávegis, at farið nú verður undir at bora tann fyrsta av íalt fimm pumpubrunnum, sum skulu borast.
Hesin brunnurin verður boraður hvítanesmegin, nú tey eru komin um 1.419 metrar inn har, hóast tey ikki eru farin út undir Kaldbaksfjørð enn. Pumpubrunnurin er eisini orsøk til, at tað ’bert’ vórðu boraðir 40 metrar streymoyarmegin í farnu viku.
Talan er um brunn, har vatnið, ið lekur inn í tunnilin verður leitt í, áðrenn tað verður pumpa út úr tunnlinum. Fyrsti brunnurin hinumegin verður ikki boraður fyrr enn aftan á rundkoyringina undir Saltnesgrynnuni.
Í Eysturoyartunnlinum eins og í Sandoyartunnlinum verða brunnar ávegis oman gjøgnum tunnilin, so at tað slepst undan, at vatnið rennur heilt oman á botn, eins og tað ger undir Vestmannasundi og Leirvíksfirði.
- Um alt vatnið rennur niður á botn, krevur tað størri pumpuorku og meiri streymnýtslu. Tískil er loysnin við ávegis pumpubrunnum umhvørvisvinarligari og bíligari fyri raksturin av tunlinum. Harafturat er minni slit á útgerðina. Samanbera vit við Vága- og Norðoyatunnilin, er bert ein tílíkur brunnur niðast í teimum tunlunum. Tískil eiga nýggju tunlarnir at verða meiri umhvørvisvinaligir og lutfalsliga bíligari í rakstri, skrivar tunnilsfelagið.
Brunnarnir í Eysturoyar- og Sandoyartunlinum verða somikið stórir, at teir rúma alt vatnið, sum lekur inn í tvey samdøgur, uttan at pumpa verður út. Hetta fyri at sleppa undan, at tunlarnir fyllast við vatni, um so er, at streymurin er burtur í eitt longri tíðarskeið, ella at ólag er á pumpuskipanini. Harafturat ber til at pumpa vatnið út bæði á Hvítanesi og í Runavík, og fyri Sandoyatunnilin bæði á Gomlurætt og á Sandoynni. Hetta er ein eyka trygd, um so er at trupulleikar eru við pumpuútgerðini á tí eini síðuni. Hetta er eisini ein betri trygd enn í teimum eldru undirsjóvartunlunum, Vágatunlinum og Norðoyatunlinum.
Eysturoyartunnilin og Sandoyartunnilin verða bygdir soleiðis, at tað í mesta lagið skulu leka 200 litrar av vatni inn um minuttin fyri hvønn kilometur av tunli. Hetta svara til, at tað hvørt samdøgur kunnu leka 3 milliónir litrar av vatni inn í tunnilin. Av tí at pumpubrunnarnir skulu rúma alt vatnið, sum lekur inn í tvey samdøgur, rúma teir 6 milliónir litrar, svarandi til 6.000 rúmmetrar.
Sigast skal, at í tí sum higartil er borað av Eysturoyartunlinum, eru lekarnir langt undir mest loyvda kravinum á 200 litar um minuttin fyri kilometurin, skrivar tunnilsfelagið.


text:
Føroya Handverkarafelag stuðlar sjúkrarøktarfrøðingunum
Føroya Handverkarafelag vil við hesum lýsa Felagnum Føroyskir Sjúkrarøktarfrøðingar sín fulla stuðul, nú teirra limir eru í verkfalli at vinna betri lønarsømdir.
Føroya Handverkarafelag tekur fult undir við kravinum um fríar samráðingar og átalar, at lønarkarmar, sum eitt fakfelag hevur avtalað, skulu vera galdandi fyri onnur fakfeløg sum kravboð.
Sjúkrarøktarfrøðingar eiga at fáa eina løn, sum svarar til teirra útbúgving og avrik okkum øllum til frama.
Føroya Handverkarafelag vónar, at partarnir skjótt fara undir veruligar samráðingar og koma til eina semju, sum tryggjar sjúkrarøktarfrøðingum eina virðiliga løn.
Vegna Føroya Handverkarafelag
Suni Simonsen
formaður


text:
Eirikur Lindenskov 17.10.2014 (07:24)
Ikki vist at Tjóðveldi stillar upp til fólkatingið
– Hvørjaferð eitt fólkatingsval nærkast, tekur Tjóðveldi støðu til, um flokkurin skal stilla upp.
Tað sigur Høgni Hoydal, formaður í Tjóðveldi.
Mikudagin boðaði Zakarias Wang frá, at hann fer at stilla upp á uttanflokkalista til fólkatingsvalið komandi, sum verður í seinasta lagi um slakar 11 mánaðir. Zakarias Wang er fullveldismaður, og tí kann roknast við, at hann leitar eftir somu veljarum sum Tjóðveldi.
Zakarias Wang hevur fýra ferðir áður stillað upp til fólkatingsval. Í 1971 og 1977 á uttanflokkalista. Í 1994 fyri Frælsisfylkingina og í 2001 fyri Tjóðveldi.
– Tað er ikki vist, at tað fer at ávirka okkum, tí vit hava heilt somu tulking av, hvussu fullveldi skal skipast, sigur Høgni Hoydal. Hann vísir á, at Zakarias Wang heldur, at danir skulu skipa eitt ríkisting í Føroyum, meðan Tjóðveldi heldur, at vit sjálvi eiga at taka hesa avgerð.
Tjóðveldi stillaði fyrstu ferð upp til fólkatingsval í 1973, tá Erlendur Patursson varð valdur. Hann varð afturvaldur í 1975, men tapti valið í 1977. Ikki fyrr enní 2001 eydnaðist Tjóðveldinum aftur at fáa umboðan, tá Høgni Hoydal varð valdur. Hann varð afturvaldur í 2005 og 2007, men Tjóðveldi tapti valið í 2011.
Høgni Hoydal sigur, at tað ikki er semja millum tjóðveldisfólk um at stilla upp til fólkatingsval. Men tað hevur verið stórur meiriluti fyri hvørja ferð. Tjóðveldi hevur stillað upp til øll fólkatingsval síðani 1973.
– Vit vilja sjálvandi ikki lata handan pallin yvir til aðrar flokkar, og tí stilla vit upp, sigur Høgni Hoydal, sum vísir á, at eftir hansara tykki, so eru tað tveir sambandsflokkar, sum eru umboðaðir á hesum palli í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jóannes Eidesgaard
Jóannes Dan Eidesgaard (føddur 19. apríl 1951 á Tvøroyri) er føroyskur politikari, fyrrverandi løgmaður og landstýrismaður. Hann varð valdur til løgmann 3. februar 2004 og sat sum løgmaður til september 2008, tá ið hann bleiv avloystur av Kaj Leo Johannesen. Sum løgmaður hevði Jóannes Eidesgaard ábyrgd av stýrisskipanarmálum og fyrisiting. Jóannes Eidesgaard tók læraraprógv í 1977, fekk starv á Tvøroyrar Skúla og var í starvinum, til hann í januar 1991 fór í landsstýrið.
Innihaldsyvirlit
Politiska lívsleiðin[rætta | rætta wikitekst]
Í 1990 varð hann á fyrsta sinni valdur inn á Løgting fyri Javnaðarflokkin í Suðuroyar valdømi og hevur verið afturvaldur síðan. Frá 1991 til 1993 var Jóannes Eidesgaard landsstýrismaður í almannamálum, heilsumálum og arbeiðsmarknaðarmálum, og eitt stutt skifti var hann eisini landsstýrismaður í mentanarmálum í samgonguni, ið var ímillum Fólkaflokkin og Javnaðarflokkin. Frá apríl 1993 til september 1994 var Jóannes aftur landsstýrismaður í almanna-, heilsu- og arbeiðsmarknaðarmálum, tá ið Javnaðarflokkurin var í samgongu saman við Sjálvstýrisflokkinum og Tjóðveldisflokkinum.
Í tíðarskeiðnum frá september 1994 til juni 1996 var Jóannes Eidesgaard landsstýrismaður í fíggjar- og búskaparmálum og norðurlandamálum. Hann var eisini varaløgmaður í hesari samgongu millum Sambandsflokkin, Javnaðarflokkin og Verkamannafylkingina.
Jóannes Eidesgaard var formaður Javnaðarfloksins frá 1996 til 2011 og formaður í tingbólki Javnaðarfloksins. Jóannes hevur verið limur í uttanlandsnevndini og í Norðurlandaráðnum. Í tíðarskeiðnum 1996 til 1998 var hann fíggjarnevndarlimur.
Í tíðarskeiðnum frá 1998 til 2001 var Jóannes Eidesgaard fólkatingslimur.
Jóannes Eidesgaard varð valdur býráðslimur á Tvøroyri frá 1980 til 2000, men hevur verið í farloyvi, tá ið hann hevur sitið í landsstýrinum.
- 1977 Læraraprógv á Føroya Læraraskúla.
- 1977 - 1990 Lærari í Tvøroyrar skúla.
- 1980 - 2000 Býráðslimur á Tvøroyri.
- 1990 - 2004 Løgtingslimur.
- 1991 - 1996 Landsstýrismaður.
- 1998 - 2001 Fólkatingslimur.
- 2004 - 2008 Løgmaður í Føroyum.
- 2008 - 2011 Fíggjarmálaráðharri[1]
- 2011 (februar) - 2011 (oktober) Løgtingslimur.
Privat[rætta | rætta wikitekst]
Jóannes er sonur Jonu (1917 - 2006) og Erling Eidesgaard (1920 - 1987) á Tvøroyri og er giftur við Anitu, dóttir Johild og Bjarna W. Joensen úr Froðba. Tey eiga tvey børn, Erling og Ingun.
Keldur[rætta | rætta wikitekst]
Ávisingar úteftir[rætta | rætta wikitekst]
- J.fo
- Løgtingið 150 - Hátíðarrit. Tórshavn 2002, Bind 2, s. 275 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Carles Puigdemont til Føroya
Fyrrverandi forsetin í Katalonia, Carles Puigdemont, fer at umboða Katalonia á ráðstevnuni um tjóðskaparligan sjálvsavgerðarrætt, sum Tjóðveldi skipar fyri í Norðurlandahúsinum fríggjadagin
Umboðið úr Skotlandi verður Kenneth Gibson, tingmaður úr skotska tjóðskaparflokkinum, SNP, og úr Ný Kaledonia kemur leiðarin í fullveldisrørsluni har, Daniel Goa.
Formaðurin í Tjóðveldi, Høgni Hoydal, fer at leggja fyri. Ráðstevnan byrjar kl. 13.15 fríggjadagin í Skálanum í Norðurlandahúsinum. Hon er almenn, og atgongdin er ókeypis.


text:
Fyrsta ferðaleiðaraskeiðið byrjaði á Miðnámi í Vestmanna fyrst í september mánaða í fjør.Tá freistin at søkja inn á skeiðið var úti, høvdu 63 umsøkjarar søkt um upptøku, og 24 av hesum vórðu tiknir inn.
Ferðaleiðaraskeiðið er umleið 200 undirvísingartímar tilsamans, har umleið tveir triðingar eru ástøðilig undirvísing, meðan seinasti triðingurin er skipaður í nøkrum vikuskiftum sum skeið, vitjanir og túrar. Ástøðiliga undirvísingin er skipað sum kvøldundirvísing eitt kvøld um vikuna. Málbólkurin eru fólk, sum eru 21 ár og eldri, og sum ætla sær at virka sum ferðaleiðarar. Fyri at byrja á skeiðnum krevst ein ávísir málførleiki í einum ella fleiri fremmandamálum afturat teimum norðurlendsku málunum.
Ferðaleiðaraskeiðið er lagað til føroysk viðurskifti, og tekur støði í føroyska umhvørvinum, so sum máli, mentan, fornminnum, samfelagnum, søgu, náttúru og djóra- og plantulívi. Eisini er frálæra innan framløgur og samskifti. Skeiðið endar við próvtøku í mei 2018.
Møguliga verður skipað fyri nýggjum ferðaleiðaraskeiði næsta vetur. Nærri kunning um hetta kemur út móti sumri.


text:
Verandi miðnámskúli á Kambsdali verður útbygdur við hølum til kreativar lærugreinar og eisini við fyrisitingarhølum.
Nýggi bygningurin verður bygdur í túninum millum handilsskúlan og studentaskúlan. Á hendan hátt verða hesir báðir skúlarnir knýttir saman við einum bóka-/miðlasavni.
Fyrisitingarhøli í verandi skúla verða flutt oman í nýggja bygningin, og nýggjar skúlastovur verða bygdar í staðin á hesum stað.
Í garðinum millum teir ymsu bygningarnar verða gongir gjørdar úr glasi.
Byggiharri: Landsverk
Ráðgevarar: Kontrast arkitektar, LBF og SMJ Ráðgevandi verkfrøðingar
Projektering: 2013-2014
Bygging: 2014-2015


text:
Rás 2 vinir
StÍF og KÌF hita upp til steypafinaluna við hvør sínum heimadysti.
Oddaliðið KÍF tekur ímóti Neistanum í Kollafirði, og StÍF tekur ímóti H71 í høllini á Skála, har StÍF-málverjin, Levi Nybo skal royna seg ímóti barndómsfelagnum, H71.
Hilmar Jan Hansen og Tróndur Arge (myndin) koma at siga hvør sínum dysti. Vit frætta eisini frá kvinnudystunum millum StÍF og Stjørnuna á Skála, umframt dystin millum VÍF/Tjaldur og VB í høllini í Runavík.
Hondbóltssendingin sunnudagin byrjar klokkan 15.30.


text:
Myndir frá byrjunarorðaskiftinum
Hósdagin 6. oktober var orðaskifti um røðuna, sum nýggi statsministarin, Helle Thorning Schmidt, helt á tingsetanini týsdagin.
Seinast í røðini av viðmerkjarum vóru umboðini úr útnorði, fyrst tey grønlendsku og síðani teir báðir føroysku fólkatingslimirnir. Sjúrður Skaale var allar seinasti røðari, og talan hjá honum »juridiskar forðingar ella politiskir møguleikar« kann lesast undir teiginum "talur".
At enda fekk statsministarin orðið aftur fyri at svara viðmerkingunum. Hon sló tá fast, at hon var samd í leiðini, sum Sjúrður vísti á, har politikkur skuldi takast fram um polarisering, og leitað skuldi verða eftir politiskum semjum heldur enn teimum ósemjum, sum eyðsæð eru í grundlógarinnar paragraffum.


text:
Greinar
Hanus Samró dregur blankt
17. Aug 2013
Góði Hanus! Hatta var ein stór kanón - men har er einki krút.
les meir
Skal øll tjóðin ganga strekkmarsj í sildastríðnum?
08. Aug 2013
Tað er ikki at \"drýta í egið reiður\" at seta spurningar við landsstýrisins framferð. Tvørturímóti!
Vit mugu og skulu stríðast fyri, at Føroyar fáa sín rættvísa part av silda- og makrelkvotuni.
les meir
Spindoktarin hjá Edmundi og hansara vrøvl
22. Mai 2013
Stuðulspedagogurin hjá Edmundi Joensen hevur enn einaferð selt honum eina grein, sum er full í feilum.
Edmund Joensen er á mangan hátt ein hugfarsligur maður. Men hann er ógvuliga hjálparleysur. Til dømis skrivar hann ikki eitt einasta orð sjálvur, men rindar spindoktarum at skriva fyri seg. Soleiðis heldur Edmund høvdið omanfyri politisku vatnskorpuna.
les meir
Umvegurin til avbyrging
24. Apr 2013
Kjartan Hoydal heldurDanmark hava skyldina av, at vit standa so uttarlaga í ES-høpi. Tí skal Danmark hjálpa okkum innum. Men fyrst skulu vit ein umveg - sum endar í ongum...
les meir
Um samstarv við landsstýrið
18. Apr 2013
AtJavnaðarflokkurin á Fólkatingi samstarvar við landsstýrið um ávís mál, er ísamsvari við givin lyfti
les meir
Tobbi – sambandsins stóri skansi
13. Apr 2013
So kom Tobbi upp í kjakið um ES. Men hann prædikar púra blint evangeliið frá 1946. Skal tað fylgjast, verða Føroyar avbyrgdar. Tí vit kunnu ikki loysa út í tóman heim. Skulu vit siga nei til ríkisfelagsskapin, mugu vit fyrst siga ja til ES
les meir
- Vit kunnu ikki siga bæði ja og nei til ES
26. Mar 2013
Endamálið við bókini Ja til Evropa er ikki propaganda, men upplýsing. Upplýsing um tá Føroyar gjørdu av at standa uttanfyri EF í 1974. Upplýsing um støðuna í Íslandi. Upplýsing um royndirnar hjá Álandi og Grønlandi. - Og so ein opin viðgerð av teimum møguleikum og avmarkingum, sum Føroyar hava í ES-høpi.
les meir
Lívið uttan fyri ES er vandamikið
26. Mar 2013
Føroyar hava ikki bara skerdar møguleikar at mennast uttan fyri ES. Vit liva eisini í støðugum vanda fyri - frá degi til dags - at missa búskaparliga grundarlagið undir samfelagnum.


text:
GIANT Várkappingin 2018: Gunnar vann samanlagt
Seinasta umfar av GIANT Várkappingini 2018 bleiv koyrt leygardagin.
Tað var spenningur um hvør fór at vinna samanlagt, tí tveir høvdu møguleika at gerast samlaður vinnari. Undan fimta og seinasta umfari hevði Jan Hjaltalin Olsen 19 stig og Gunnar Dahl-Olsen 21 stig.
Vinnarin fær 7, nummar tvey fær 5, nummar 3 fær 4 o.s.fr. Við einum sigri leygardagin, kundi Jan tí tryggja sær samlaða sigurin. Ella um Jan gjørdist næstur og Gunnar t.d. nummar 4.
Dávur Magnussen var jú við, og hann var favorittur at vinna tann 24 km langa einkultstartin. Og tá Dávur bert hevði luttikið í trimum av fimm kappingum, var hann ikki við í samlaðu kappingini.
Dávur koyrur á einum donskum liði, ið kappast í bestu deildini í Danmark, og tí bar ikki til hjá honum at luttaka í øllum fimm kappingunum.
Dávur vann, og so varð bíðað í spenningi til dómari og hjálparfólk høvdu roknað og talt saman stigini. Og spenningur var ikki bara um fyrsta plássið, tí bæði Andrass Joensen og Jákup Petur Eliasen vóru eisini væl koyrandi leygardagin.
Jákup Petur hevði - beint undan Einkultstartinum - luttikið í FM á fimm kilometur teininum. Tað ávirkaði sjálvandi úrslitið nakað. Men væl koyrdi Jákup Petur, og tað bleiv til eitt flott fimta pláss í kappingini leygardagin.
Úrslitið gjørdist at Dávur vann við einum hálvum minutti á nummar tvey. Nummar tvey gjørdist Gunnar Dahl-Olsen. Dávur koyrdi teinin uppá 37 minuttir og 24 sekund. Gunnar brúkti 38 minuttir og 6 sekund. 2. plássið hevði við sær, at Gunnar gjørdist samanlagdur vinnari av GIANT Várkappingini 2018.
Andrass Joensen gjørdist nummar trý og hann kom á mál góðan minutt eftir Gunnar.
Tvær kvinnur luttóku, og vinnari gjørdist Maria Svabo Hansen. Hon brúkti 45 minuttir og 33 sekund um teir 24 kilometrarnar. Elsa Berg bleiv nummar tvey.
Hjá motionistum vann Kári Simonsen. Hann brúkti 50 minuttir og 10 sekund um teir 24 kilometrarnar.
Samlaða úrslitið gjørdist:
1. Gunnar Dahl-Olsen, 26 stig
2. Jan Hjaltalin Olsen, 22 stig
3. Jákup Petur Eliasen, 16 stig
Í viðheftu fílu sæst úrslitið frá kappingini leygardagin og samlaða úrslitið.
Næsta kapping hjá Tórshavnar Súkklufelag verður í oktobur, tá FM kappingarnar verða á skránni.
4. oktobur: Býarsúkkling
5. oktobur: Einkultstartur
6. oktobur: Landavegsúkkling
GIANT várkappingin 2018, samlaða úrslitið eftir fimm umf


text:
Landsalgið í Mali skiftir frá stóru oyðimarkarvíddunum í Sahara fyri norðan til sahel-økið í miðjum landi og savannu fyri sunnan. Fram við Nigerá og Senegalá er smalur geiri av fruktagóðum lendi. Landið er kallað upp eftir máttmikla muslimska malinkifólkinum, sum ráddi í stórum ríki á hesum leiðum í 13. og 14. øld. Nú á døgum er Mali fátækt land. Meginparturin av fólkinum livir av at dyrka jørðina og av neytahaldi.
Islam kom til Mali við keypmonnum, sum komu higar ígjøgnum Sahara úr arabiska Norðurafrika. Í 13. øld hevði alt fólkið í Mali tikið við muslimskari trúgv, og moskur vórðu bygdar í flestum býum.
Tuaregar bygdu býin Timbuktu í 1100. Av tí at hann var mitt á handilsleiðini ígjøgnum Sahara, gjørdist hann skjótt týdningarmikil og kendur býur. Arabiskir keypmenn úr Norðurafrika lótu salt, klæði og ross í býti við gull og trælir sunnaneftir. Í 15. øld gjørdist Timbuktu islamskur lærdómsmiðdepil.
Nigerá er lívæðrin í Mali. Áin rennur langt eystur ígjøgnum landið, snarar so suðurá og rennur ígjøgnum Niger og Nigeria og út í Atlantshav. Flestu fólk í Mali búgva fram við ánni. Úr ánni fáa tey drekkivatn, vatn á akrarnar, har fiska tey, og áin er eisini týdningarmikil flutningsleið. Høvuðsstaðurin í Mali, Bamako, er týðandi havnabýur; haðan verða sement og brennievni flutt til aðrar partar í landinum, og har verður tikið ímóti rísi og jarðnøtum, sum verða útflutt.
Miðskeiðis í Mali greinar Nigerá seg í fyra áir. Hetta økið verður kallað Miðoyrarnar í Mali og er fruktabesta lendið í landinum. Tá ið áin fer at vaksa í regntíðini, seta bøndurnir niður eitt serligt rísslag, sum "flýtur" og veksur um ein fót um samdøgrið, soleiðis at tað veksur líka skjótt, sum vatnið á oyrunum hækkar. Rísið verður skorið úr báti.
Á sandsteinaheyggjunum við Bandiagaraháslættan sunnan fyri Timbuktu heldur Dogonfólkið til, ið búsettu seg her í 16. øld. Dogonfólkið hevur sínar egnu gudar og eigur nógvar frumsagnir um, hvussu heimurin varð skapaður. Av tí at hetta lendið er kargt og berligt, hevur dogonfólkið verið noytt at lært seg at velta hvønn einasta jarðarteig; tey dyrka t.d. rís, hirsu og mais.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bamako
Vídd: 1.240.190 km2
Fólkatal: 13.443.225
Alment mál:
franskt
Átrúnaður:
islam 90% afrikanskir átrúnaðir 9% aðrir 1%
Stýrirlag:
fólkaræði, fleirflokkaskipan
Gjaldoyra:
CFA frankur (XOF)


text:
Tíðindaskriv
19.12.2017 - 07:35
Ítróttur > Ítróttur > Fótbóltur
Komandi summar skipar B36 fyri fjórðu ferð fyri fótbóltskappingini, Intersport Summar Cup. Kappingin er voksin støðugt hvørt ár, og í ár luttóku heili 100 lið úr øllum landinum.
Nú verður enn eitt stig tikið til at gera kappingina enn størri, tí komandi summar verður kappingin skipa yvir tveir dagar hjá U11, U13 og U15. Meðan tað framvegis verður eitt eindags tiltak hjá teimum yngstu (U7 og U9).
- Við at hava kappingina yvir tveir dagar, kunnu vit hava longri dystir og spælast kann á størri vølli, sigur Andrass Thomsen frá B36. Hann leggur aftrat, at við hesum, kemur kappingarskipanin at líggjast meira tí, sum vit kenna frá eitt nú Dana Cup.
Tá kappingin verður yvir tveir dagar verður møguleiki hjá liðinum at gista í einum skúla í Tórshavn.
- Ætlanin hevur altíð verið, at gisting skuldi gerast ein partur av tiltakinum, so hetta kann gerast eitt stórt fótbóltsvikuskiftið, sigur Andrass Thomsen.
Intersport Summar Cup verður 7. og 8. juli 2018.


text:
Nýggjastu tíðindini
Melda til tíðindabræv
Tíðindi - 20. februar 2015
Føroyska A-landsliðið við kvinnum tapti fyrra dystin á venjingarleguni í Íslandi. Úrslitið í Reykjaneshøllini gjørdist 5-0 til íslendsku vertirnar
- Tað er ongantíð í lagi at tapa, men í hesum føri var úrslitið ikki tað viktigasta. Vit fingu møguleikan at síggja, hvussu okkara leikarar eru fyri, og eisini sóu vit nakrar nýggjar leikarar royna seg á landsliðnum, sigur Jón Pauli Olsen, venjari.
Tíðliga í morgun (fríggjadag) setti føroyska liðið kós ímóti Keflavík, og longu klokkan fýra seinnapartin var fyrri venjingardysturin ímóti íslendska U19-landsliðnum á skránni.
Undan dystinum varð roknað við, at íslendsku kvinnurnar fóru at leggja stórt trýst á okkara, og soleiðis bleiv eisini. Úrslitið í Reykjaneshøllini gjørdist 5-0 til vertirnar, eftir 3-0 leiðslu í steðginum.
Støðið á íslendskum kvinnufótbólti er høgt. Á seinasta styrkislistanum hjá FIFA er Ísland nummar 20, meðan Føroyar eru nummar 84 av teimum 181 limalondunum í FIFA, sum hava skipaðan kvinnufótbólt.
Næsti dystur hjá føroyska liðnum á venjingarleguni í Íslandi verður sunudagin klokkan 18:00 á Akranesi.
Myndir
Málini í dystinum kunnu síggjast her:


text:
Kommunan vendi okkum bakið, tá ið á stóð
Í mars mánaði í ár, meðan fyrireikingarnar til árligu Umhvørvisvikuna hjá Tórshavnar Kommunu vóru uppá tað heitasta, hendi ein stórur oljuleki í grannalagnum hjá okkum í miðbýnum í Havn. Undir oljuáfylling hjá grannanum gekk eitthvørt galið, og meiri enn 1500 litrar av olju lóku út í grannalagið. Okkara familja og trý onnur húski máttu flyta úr húsunum aðrastaðnis í býin at búgva. Vit vóru húsvill í fleiri mánaðir.
Oljufelagið, avvarandi tryggingarfelag, Tórshavnar Sløkkilið og umboð fyri Umhvørvisdeildina hjá Tórshavnar Kommunu tóku nakrar dagar seinni avgerð um at skola (!) hesar fleiri enn 1500 litrarnar av olju oman í miðbýin, undir handlar, sethús og oman á sjógv. Skolað varð í eini tvey samdøgur, men tá ið skolingin gjørdi, at olja floymdi út á kjallaragólvið hjá grannanum, varð avgerð tikin um at steðga við at skola.
Síðani hendi ikki meir, og øll hendan oljan fekk loyvi til at liggja í ein heilan mánaða í einum lumma í jørðini við oyðilagda tangan. Har lá hon so og seyraði spakuliga inn undir hús og oman í býin. Fleiri handlar, diskotek, barrir, hotell, Tjóðpallur og sethús høvdu stóran ampa av hesum.
Vit settu okkum í samband við kommununa og spurdu, um kommunan ikki kundi hjálpa til, eftirsum alt nú varð steðgað upp - vit vóru húsvill, og ongin gjørdi nakað við hendan umhvørvistrupulleikan. Men svarið frá leiðaranum fyri umhvørvisdeildini hjá kommununi var, at kommunan ikki fór at gera nakað við trupulleikan, tí lógarheimild var ikki til at gera inntriv í privatøki. Hetta var svarið, hóast veruligur vandi var fyri, at oljan kundi gera uppaftur størri skaða á økið í miðbýnum.
Sigast skal, at líknandi mál hava verið fyrr í kommununi, so myndugleikarnir hava havt møguleika at broyta lógina og mannagongdirnar áður. Men onki er gjørt, og tað var tað heldur ikki í hesum førinum. Tað er sjálvandi ikki nøkur umbering, tí sitandi borgarstjóri situr eisini á løgtingi, har lógirnar verða smíðaðar. Borgarstjórin hevur havt møguleika at seta fram lógaruppskot um broyting í umhvørvislógini í sambandi við oljudálking - men tað hevur hann ikki gjørt. Hann hevur ongantíð havt umhvørvið á sínum munni, hvørki í býráði ella løgtingi.
Sum støðan er nú, kunnu havnarborgarar lættliga koma í somu ólukkuligu støðu, sum okkara familja var fyrr í ár. Fer ein oljutangi at leka onkunstaðni í býnum, er ongin hjálp at heinta hjá kommununi - tað mugu fólk bara sjálv finna útav. Harafturat er tað føst mannagongd at skola oljuna, so hon spjaðir seg, heldur enn at taka hana upp, hóast talan er um fleiri tons av olju. Av hesum kann umhvørvisskaðin gerast nógv størri, enn gott er.
Tað, sum Heðin Mortensen kundi havt gjørt í hesum førinum, var at sýnt veruliga leiðslu - trinið fram og greitt havnarfólki frá, at ein stór umhvørvisdálking varð hend, at Tórshavnar Kommuna gjørdi alt í síni makt fyri, at skaðin ikki skuldi gerast enn størri, umframt at kommunan veitti teimum hjálp, sum vóru rakt av vanlukkuni. Somuleiðis kundi borgarstjórin gjørt greitt, at hann fór at leggja nógv fyri, at slíkt ikki skuldi henda aftur fyri aðrar borgarar í býnum. Men tað gjørdi borgarstjórin ikki.
Kæri havnarborgari. Hetta er ikki nakar partapolitiskur boðskapur, tí eg hoyri ikki til nakran politiskan flokk longur. Hetta snýr seg hinvegin um privata trygd og ábyrgd fyri umhvørvinum - og tað er serliga viðkomandi fyri teg, um tú ert húsaeigari og eisini vilt umhvørvinum tað gott. Um tú velur Heðin Mortensen ella okkurt valevni í hansara flokki, er vissa fyri, at hann kemur innaftur at sita sum borgarstjóri, og so verður støðan bara verandi, sum hon er. Hóast borgarstjórin hevur høvuðsábyrgdina í hesum máli, eru hinir samgonguflokkarnir í býráðnum ikki uttan ábyrgd. Mín vón er, at tú kanst seta tín kross við eitt valevni í onkrum øðrum flokki, sum fer at føra ein skilagóðan - og neyðugan - umhvørvispolitikk.
X við umhvørvið
Leivur Thomsen


text: Viðfest er frágreiðing frá formanninum í Ægir, um hvat sum fer at henda á Klaksvík National, nú leygardagin. Ein spennandi kapping við innleiðandi riðlum og finalur, umframt beinleiðis finalur eisini um morgunin, har hugni verður í steðginum millum morgun og seinnapart. Tey skipa fyri ókeypis frukt, grønmeti og vatni á kantinum, umframt mati, fyrilestri og undirhaldi í døgverðastegðinum. Gávukekkar verða til nr 1, 2 og 3 í hvørjari kapping, umframt steyp og gávukort til stafettirnar. Og so verða lutaseðlar seldir í leypi av stevnuni, har vinningarnar eru tvær fartelefonir frá Føroya Tele.


text:
Wrath of the Righteous
Tíðin er komin. Nú eru tað vit, sum leypa á.
Deskari og allir tænarar hansara vita hvørji tit eru – fyri ikki at tosa um Baphomet, ið droymir um at fáa hevnd. Tit eru hetjur størri enn nakað, ið hesin heimurin minnist, síðani Iomedae sjálv var menniskja. Tit eru herleiðarar, trúnarvingar, gandur umskapaður til hold, landsins trygd – og so hasin fýrurin, sum fylgist við hetjunum.
Krossferðin er klár. Svíkjararnir eru deyðir ella fangaðir, Nahyndrisku krystallirnar knústar, og tit hava hernaðarligu ætlanirnar hjá demonisku herunum. Í løtuni flytir ein alda av nýggjum krossferðarum, ið tit í stóran mun hava uppøst og givið íblástur, seg niðan móti Mendev, og fyri fyrstuferð síðani Worldwound lat upp, gongur alt ikki sum Deskari ætlaði.
Tit hava víst, at ein kann vinna á demonunum. Men demonirnar vita eisini, at falla tit, fellir Drezen, so doyr mótstøðan.
Nú byrjar kríggið.


text:
Søga
ANNAÐ GAMALT
Gamlar myndir
Annað gamalt:
Sverri Mortensen: - Pápi og abbi bjargaðu Antoni og Melchior og eitt sindur um Nýggjaberg ( Sandoyarportalurin 11 des 2009 )
Sverri Mortensen - Brot úr Argja søgu, FF Blaðið nr 371 13 juli 2006
Søgubrot úr Argjabókini
Geilaættin 2008
Samrøða við Palla á Argjum. 24 sept 2004 FF blaði nr 326
Heimasíða um Nýggjaberg
Hvør torpederaði Nýggjaberg og hvar ?
Eitt sindur um Argir
Jákup Zakarias hjá Andrass Andrasson
Palli á Argjum, Palli hjá Mortan og Johanna Elisabeth
Finnlandshjálpin og brøv frá ommu, Brøv til Johannes Mortensen frá mammuni Rachel
Nýggjaberg - sangurin. pdf fíl
Aðrir sangir um ættina Mortensen
Nýggjaberg - manningin


text:
Langan túr sunnudag riggar fínt. Seinasta sunnudag avráddu eg og grannin Heini Gregersen at fara á ein eitt sindur longri túr. Klokkan 11 stóðu vit klárir á Traðagøtu, veðrið var fínasta slag. Eg førdi ann, og valdi at renna ein av mínum vanligu rutum tá ið eg renni langar túrar. Tað var Heini við uppá. Leiðin gekk fyrst út á Bumshamar eina rundu har, so eina rundu á kaiøkinum við Norðborg (nú má tað so blíva til Look North) áðrenn vit løgdu leiðina úr býnum út á Núp. Vit valdu at renna eftir gamla vegnum út í Grøv, her vit nýttu høvi at leska okkum úr ánni.
Hendan dagin var ikki hugsa so nógv um tempo, so práti gekk lystiliga fyri seg, og sjálvandi var tað fyri tað mesta renning vit umrøddu. Sum eg skilti á Heina so gongur hann við tankum um møguliga at royna kreftir við meira enn tað hálva, so tað ljóðar bara spennandi.
Vit vendu út á Núp, og valdu at renna heilt heim í býin fyri síðani at leggja leiðina norður eftir, nú høvdu vit longu fingið nokkso fitt uppá loggi, so neyðugt var ikki at renna so langt norður. Vit roknaðu øgiligt meðan vit runnu og komu til at um vit vendu nakað norðanfyri húsini hjá John og runni út á Kl. Sjúkrahús so komu vit uppá góðar 21 km. Hetta var máli hjá Heina tí so kunni hann skriva í dagbókina 50 km fyri vikuna.
Tá ið vit stóðu niðanfyri Kl. Sjúkrahú høvdu vit báðir runnið góðar 21 km, og ferðin var nú heldir ikki so galin, 4:53 pr. km. Ein frálíkur túrur. Altíð meira hugaligt at hava onkran at renna saman við. Tað ger løtuna styttir og betri. Takk fyri ein fínan túr Heini.


text:
11. Aug 2014
Saman við Norðoya Sparikassa var hepni vinnarin av facebook-kappingini til "Meet and Greet" við Burhan G Vinnarin, Maria við Neyst úr Klaksvík, valdi vinkonuna, Johonnu Hammer eisini úr Klaksvík, at koma við sær at møta Burhan G. Tað vóru tveir fegnir fjepparar, sum heilsaðu...
31. Jul 2014
Á móttøku við høvuðsdeild sparikassans var dreingjamanningin á Fípuni Føgru heiðrað. Á ólavssøku tryggjaðu dreingirnir sær føroyameistaraheitið fyri 5mannafør í 2014. Á móttøkuni vóru allar manningarnar hjá felagnum við. Felagið hevur haft fleiri góð úrslit í ár og hava Fípan Fagra við gentum og...
25. Jul 2014
Úrslitið hjá Norðoya Sparikassa fyri 1. hálvár 2014 var eftir skatt eitt avlop upp á 7,2 mió. kr. Í fjør var avlopið 1. hálvár 7,1 mió. kr. Tá sæð verður burtur frá niðurskrivingum uppá útlán og virðisjavnan, var úrslit áðrenn...
09. Jul 2014
Tann 8. juli 2014 er íløguparturin í Netbankanum dagførdur. Fleiri nýggjar og áhugaverdar upplýsingar eru at undir valmyndini "Íløga" í Netbankanum, sum geva tær betri møguleikar at fylgja við og umsita íløgurnar hjá tær. Møguligt er at lesa tíðindi og síggja...
07. Jul 2014
Ring til okkara á tel. +45 70204750 og tú verður víðaristillað/ur til móttøkuna hjá Norðoya Sparikassa.
30. Jun 2014
Tann 1. september 2014 dagførir MasterCard korttøknina fyri MasterCard og MasterCard Debit. Dagføringin ber við sær, at tú kanst nýta ein nýggjan hátt at gjalda við MasterCard. Talan er um “kontaktleysa” gjalding, har tú skjótt og lætt kanst gjalda upphæddir undir kr. 200....
29. Jun 2014
Eftir 14. juli 2014 hava Windows XP teldur av tekniskum orsøkum ikki longur atgongd til netbankan.Oracle, sum er veitari av forritinum Java, hevur avgjørt, at eftir 14. juli 2014 verður Java ikki sambæriligt við Windows XP. Orsøkin er, at Microsoft hevur gjørt av...
20. Jun 2014
Norðoya Sparikassi lækkar sethúsarentuna og ískoytið á realkredittlánum.
Lægsta sethúsarentan er nú 3,65 %


text:
15. Mai 2018
Hevur tú eitt jaligt sinnalag, góð samstarvsevni og dámar tær væl at arbeiða sjálvstøðugt og taka við avbjóðingum, so er tað júst tær, vit leita eftir.Vit sóknast eftir kundaráðgeva til deildina í Tórshavn. Her verður tú partur av einum toymi við átta dugnaligum fólkum við...
19. Apr 2018
Norðoya Sparikassi lækkar ávísar innlánsrentur við upp til 0,5 %-stigum.Lækkingin er grundað á broytingar á føroyska og danska fíggjarmarknaðinum og fær gildi frá 20. mai 2018.Rentuyvirlit verður kunngjørt á heimasíðu sparikassans www.ns.fo, tá ið broytingarnar koma í gildi.NORÐOYA SPARIKASSI ...
13. Apr 2018
Úrslitið eftir skatt í 2017 var eitt avlop á 17,4 mió. kr., móti 14,3 mió. kr. í 2016. Eginognin rentaði sostatt við 8,0 %. Solvensurin var við árslok 19,2 %. Virksemið økist Vøksturin í útlánum var 6,8...
11. Apr 2018
Klaksvík, tann 12. apríl 2018 Umboðsráðsfundurin hjá Norðoya Sparikassa verður hósdagin 26. apríl 2018, kl. 17:00 á Klaksvíkar Sjómansheimi, Víkavegur 38, Klaksvík Dagsskrá: 1. Val av fundarstjóra. Nevndin velur fundarstjóran 2. Frágreiðing nevndarinnar um virki sparikassans...
23. Mar 2018
Leygardagin 31. mars kl. 11.00 skipar Treysti fyri árligari Silvarenning í Klaksvík. Tilmelding fer fram á deildini hjá Norðoya Sparikassa í Klaksvík leygarmorgunin 31. mars millum kl. 10.00 og 10.45. Skrá fyri renningina: 10.00-10.45 Tilmelding á deildini hjá Norðoya Sparikassa 11.00 Gentur...
27. Feb 2018
Gjaldsavtalur til virkir, sum nýta Mínrokning, eru nú fluttar úr Netbankanum yvir í Mínrokning. Hetta merkir, at gjaldsavtalurnar fyribils ikki longur eru at síggja í Netbankanum, tó at tær halda fram sum áður. Talan er um gjaldsavtalur við hesi virkir: ...
26. Feb 2018
Danska forbrúkararáðið Tænk hevur í samstarvi við 'Det kriminalpræventive råd' og 'Trygfonden' latið gera eina app, sum eitur 'Mit digitale selvforsvar'. Hon gevur tær sum brúkara dagførdar upplýsingar um teldupostar/-kappingar, har endamálið er at villeiða og snýta teg.Les meira um hesa app við at...
18. Jan 2018
Í dag kanst tú við korti tínum rinda 'kontaktleyst' við handilskassan við upphæddum upp til 200 kr.Nú verða broytingar á økinum, har ið hetta nándgjaldið hækkar til 350 kr. Verksetingin fer soleiðis fram fyri ymsu kortsløgini: 1. februar 2018 : ...


text:
Eg harmist um at hoyra, at Steinbjørn B. Jacobsen er deyður. Eg hevði hann í skúlanum, tað árið foreldrini, systir mín og eg búðu í Havn. Okur í 5.b í Kommunuskúlanum høvdu hann í kunningarfakunum, og eitt sum stendur eftir í minninum eru hansara livandi søgur, m.a. úr føringasøgu. Tá vit frá flokkinum hittust aftur á sumri 2010 var ein sum fortaldi, at hon tá trúði, at Steinbjørn var við, tá Sigmund og Tróndur og teir bardust við svøri. Kanska búði hann í Sandvík, tá Sigmund svam úr Skúvoy.
Altíð var hann so prátingarsamur og søgufróður, tá man hitti hann. Seinast eg hitti hann var á ólavsøku (myndin), og fortaldi hann søgur úr Sandvík og gav sína versjón av Føroya søgu síðani kríggið, t.e. undir Heimastýrislógini, har sambandsmenn sjálvsagt fingu sítt. Men uppbyggjandi var hann kortini.
Hvíl í friði, góði Steinbørn.


text:
Ari av Rana
06.12.2017 - 16:48
Tíðindi > Uttanlands - Kríggj
Statsblaðið í kinesiska býnum Jilin hevur í dag eina heila
síðu, har lesarin kann fáa ráð um hvussu hann skal verja seg ímóti einum
kjarnorkuálopi.
Hetta hendir samstundis sum USA tekur lut í árligu
hernaðarroyndini við Suðurkorea.
Kina hevur alment boða frá, at landið er ótrygt við kjanorkuætlanunum
hjá Norðurkorea, og hevur fleiri ferðir biðið Suðurkorea og USA um at lata
verða við at øsa Norðurkorea, skrivar TV2.
Norðurkorea hevur boða frá, at hernaðarroyndin kann føra
kríggj við sær á koreansku hálvoynni.
Blaðið skrivar, at tað eru fimm vandamikil stig í samband
við einum kjarnorkuálopi. Fyrst kann man fáa skaða av minni mongdum av geisling.
Síðani kann trýstaldan frá brestinum gera skaða. Síðani kemur tað fyrra stigi
av kjarnorkugeisling, áðrenn kjarnorku-elektromagnetiskar innstøkk og
geislavirkin dálking fylgja.
Fólk, sum eru úti, tá eitt álop er, verða biðin um at hoppa
niður í eina veit, vatn ella á, og dekka alla húðina við klæðum í ljósum litum,
fyri at bjarga sær undan einum skjótum deyða, skrivar statsblaðið.


text:
Kunngerð um serlig førleikakrøv til manning við skipum, sum nýta gass ella annað brennievni við lágum flammupunkti sum drívmegi (LNG) varð sett í gildi 1. juli 2018.
Í kunngerðini er ásett, at skiparin hevur skyldu at tryggja, at øll sjófólk umborð fáa eina vegleiðing um skipið og útgerðina umborð í tilknýti til teirra arbeiðsuppgávur umborð. Harafturat er krav sett um at sjófólk, sum hava serligar uppgávur í sambandi at nýtsluna av sjálvum brennievninum og neyðtilbúgvingina í hesum sambandi, skulu hava førleikaprógv. Fyri at fáa førleikaprógvið er ásett krav um skeið, sum lýkur krøvini í STCW-sáttmálanum.
IGF-kodan (The International Code of Safety for Ships Using Gases or other Low-Flashpoint Fuels) sum ásett við IMO samtykt MSC.391(95) kom í altjóða gildi hin 1. januar 2017 og fevnir um byggi- og útgerðarkrøv til skipini við serligum atliti til brennievniskipanina, sum verður nýtt at dríva skipið. Undir hesum eru harafturat ásett krøv um, at manningin umborð á hesum skipum, skal hava neyðugar førleikar til tess at virka umborð.
Skiparar og maskinmeistarar og ein og hvør annar við høvuðsábyrgd av nýtsluni av brennievni og brennievnisskipanini skulu hava leiðaraprógv til skip fevnd av IGF-koduni. Fyri at fáa leiðaraprógvið verður ásett krav um skeið, sum lúkur krøvini í STCW-sáttmálanum.
Tað er Sjóvinnustýrið, ið útskrivar tey í kunngerðini umrøddu prógv. Heimild er tó ásett, at Sjóvinnnustýrið kann heimila øðrum persónum ella stovnum at útskriva prógvini. Í slíkum førum er vanlig mannagongd, at prógvini verða útskrivað av útbúgvingarstovni ella skeiðsveitara.
Við hesi kunngerð liva Føroyar sostatt upp til altjóða krøvini hesum viðvíkjandi í STCW-sáttmálanum.
Í løtuni eru trý skip skrásett í FAS, sum nýta gass sum drívmegi.
Kunngerðin kann lesast her


text:
Summari er av á hesum sinnið, og vit ganga móti myrkari tíðum. Tað gerst kaldari og illveðrið vitjar oftari um okkara leiðir, og avbjóðingin at lata seg í renniklæðini gerst størri. Men tess størri gerst sigurin tá ið renningin er avgreidd.
Gjárdagurin var sera vakur, veðrið avbera gott. Ein vakur heystardagur. Klokkan nærkaðist 6 áðrenn eg fekk renniskógvarnir uppá. Í gjár var ógvuliga lætt at koma út um durastavin, góða veðrið líkasum kallaði á meg um at koma út at njóta seg, og tað at eg visti eg skuldi í føðingardag hjá svigermor til kaffi og køkur seinni um kvøldi gjørdi tað enn lættari.
Tá eg fór frá húsum hevði eg sett mær fyri at eg minst skuldi renna í 1 tíma, og hugsaði eg um at renna 4:30 í miðal pr. km fyri túrin. Longu frá byrjan av føldi eg meg sera væl til fyri, so eg hugsaði at hetta fór at blíva ein frálíkur túrur. So skuldi eisini verða, eg rann fyrsta km róliga, setti so ferðina upp soleiðis at eg kundi halda eina miðalferð uppá 4:30.
Rann frá Traðagøtu út á Bumshamar, 2 rundir úti á Bumshamri so eina rundi á kajøkinum við Dávavirki, so deiliga slætt at renna á kajøkinum, helt so leiðina heim gjøgnum býin vendi við posthúsið norður eftir Nólsoyar Pálsgøtu, norður til tunnilsvegin, her møtti eg Gutta, sum ikki vildi steðga til eitt prát, nokk fyri ikki at órógva dagsins ætlan. Eg vendi við omankoyringina til Buchwald. So heim aftur í býin. Komin til Nema, stendur Gutti og prátar við onkran, sum var meira týdningarmikil enn eg. 🙂 Vit renna saman síðsta petti heim í býin, fylgja síðsta part av okkara ½ marathon rutu. Vit skiljast á posthúsinum, hann rennur heim, og eg renni til mítt ur sigur 1 tími og tá eri eg komin út í gomlu Klaksvíkina. Tá havi eg runnið 13,28 km og gevur tað júst 4,30 pr. km.
Ein frálíkur túrur í frálíkum veðrið er komin at enda, sera glaður um túrin. So gangi eg róliga niðan gjøgnum sjúkrahúsbrekkuna fram við reyðhúsið heim aftur á Traðagøtu. Ein deilig kensla at hava runnið seg móðan.
Nú meðan eg siti og skrivi hesar reglur hyggjandi út gjøgnum vindeyga, kann eg bara staðfesta at veðrið í dag er eins gott og tað var í gjár. Ikki frítt man freistast til at brenna í skógvarnar, og fáa sær nakrar kilometrar í beinini. Men er tað nú tað rættað gera?
Nú eg føli meg at vera komin aftur á slóðina er umráðandi ikki at gera ov nógv av. Ein dagur er aftur í morgin. Veðrið má sær sjálvum ráða.


text:
23. apríl 2003Nr. 52
Kunngerð um flagging frá landsins bygningum
Við heimild í § 5 í løgtingslóg nr. 42 frá 17. juli 1959 um flaggið, sum broytt við løgtingslóg nr. 109 frá 29. desember 1998 ásetir landsstýrismaðurin hesar flaggdagar:
§ 1. Harumframt verður flaggað hvønn dag í Tinganesi (á sjálvum nesinum) og eftir boðum frá landsstýrinum í hvørjum einstøkum føri.
Stk. 2. Á tjóðar-/flaggdøgum brøðratjóðanna í Norðurlondum verður í Tinganesi - umframt Merkið á nesinum - flaggað á Bakkapakkhúsinum við flagginum hjá brøðratjóðini.
§ 2. Flaggið verður vundið á stong kl. 8, tó ikki fyri sólarris, og tikið niðuraftur fyrsta heila klokkuslag undan sólsetri, tó ikki seinni enn kl. 21.
§ 3. Henda kunngerð kemur í gildi 25. apríl 2003, og samstundis fer kunngerð nr. 73 frá 26. juni 1987 reglugerð um flagging frá landsins bygningum, sum seinast broytt við kunngerð nr. 136. frá 18. oktober 2001 úr gildi.
Løgmálaráðið, 23. apríl 2003
Høgni Hoydal (sign.)
landsstýrismaður
/ Rúni Joensen (sign.)


text:
Landsroyndirnar 2014 og frameftir hava verið gjøgnumførdar talgilt á svar.fo.
Í sambandi við undanroyndina til Landsroyndina 2016, verður landsroyndin 2015 latin upp mánadagin 1. februar og eru opin til landsroyndin 2016 byrjar.
Landsroyndirnar vóru fyrstu ferð hildar í 2008 og hava verið hildnar á hvørjum ári síðan.
Almennar viðmerkingar
Sambært § 14, Stk. 5 í løgtingslóg um fólkaskúlan skipar landsstýrismaðurin, eftir nærri ásettum reglum, fyri landsroynd í føroyskum, støddfrøði og náttúrulærugreinunum á 4.- og 6. floks stigi. Landsroyndirnar skulu saman við støðuroyndum vera ein liður í arbeiðiskúlans at eftirmeta undirvísingina. Í lógini er eisini ásett, at foreldrini skulu verða kunnað um úrslitini av lands-og støðuroyndum.
Endamál
Endamálið við lands- og støðuroyndunum er at tryggja skúlum, foreldrum, næmingum, lærarum og myndugleikum innlit í fakliga støðið í fólkaskúlanum, og at geva lærarum og skúlaleiðslu eitt amboð, sum, umframt at meta um fakliga støðið hjá næmingunum, eisini skal nýtast til at laga og málrætta undirvísingina til tørv og fortreytir hjá tí einstaka næminginum. Eisini er málið við lands-og støðuroyndum at styrkja eftirmetingarskipanina í skúlunum.
Harumframt eru landsroyndirnar ætlaðar sum amboð og ítøkiligt grundarlag hjá myndugleikum, skúlum og foreldrum at fylgja við og meta um fakliga støðið í teirra egna skúla, umframt at kunna viðgera úrslitið í mun til fakliga støðið í øðrum skúlum í landinum.


text:
Starvsfólk við køksfakligari útbúgving til Sambýlið í Bøgøtu
Vit sóknast eftir
Starvsfólki til køkin við setanarbrøki 0,625. Arbeitt verður dagvakt yrkadagar. Um eingin við køksfakligari útbúgving søkir, tilskilar NBH sær rætt til at seta annað starvsfólk.
Í Sambýlinum í Bøgøtu búgva 8 fólk.
Høvuðsuppgávan hjá starvsfólkunum í Sambýlinum í Bøgøtu, tekur støði í visjónini hjá Norðoya Bú- og Heimatænastu, NBH, sum er:
- NBH strembar eftir at skapa fjøltáttaðar møguleikar fyri nærveru, eldru borgarum, avvarðandi og starvsfólkum at gagni.
- NBH vil raðfesta fleksibilitet og samskapan í teimum loysnum, ið framyvir skulu finnast á eldraøkinum.
- Fyritreytin er eitt hugvekjandi øki, sum er grundað á álit, høgt fakligt støði og virðing.
Vit vænta
At tú hevur køksfakliga útbúgving, ert røkin og kennir týdningin av føðslugóðum kosti til eldri borgarar.
Eins og at tú er áhugað/ur í at arbeiða við eldri borgarum og hevur góð samskiftis- og samstarvsevni.
Vit kunnu bjóða
· Stórar fakligar avbjóðingar
· Spennandi og sjálvstøðugt starv
· Gott samstarv við onnur fakfólk
Lønar- og setanartreytir
Lønar- og setanartreytir eru sambært galdandi sáttmála.
Nærri kunning um starvið fæst við at venda sær til Pállfríðu Petersen, deildarleiðara, á tlf. +298793425.
Umsókn, við avritum av prógvum v.m., verður at senda til nbh@nbh.foella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til starvið er á middegi fríggjadagin 19. oktober 2018.


text:
Tann 7. august vóru vit í Mykinesi og fylgdu Jógvan Meinhard Johannesen úr kirkjuni til hansara seinasta hvíldarstað í kirkjugarðinum, nærum 87 ára gamal.
Tað er stutt síðan, eg fekk nakað tilknýti til Mykines. Kendi einki til nøkur ættarbond, og hevði heldur ikki nøkur serlig vinabond til nakran har.
Sum sera áhugaður í bakka- og bjargaarbeiði so sá eg sendingar í sjónvarpi og greinar við myndum í bløðum, ið sýndu arbeiðið við at taka súluungar. Hetta kendi eg heldur ikki nakað til, so skuldi eg njóta tað, so mátti eg til Mykinesar.
Eg kendi bert ein mann í Mykinesi, sum eg hitti í kommunuarbeiði í umboðsráðnum hjá SEV ella Kommunufelagnum, og tað var Eddi.
Tí ringdi eg til hansara við ørindum mínum at sleppa við til síging eftir súluungum í Hólminum, men ikki fyri at fáa nakað burtur av veiðini. Tað var gaman í.
Tá ein kemur fremmandur til sovorið stað, so er fyrst at hyggja eftir fólkunum, sum tóku fram amboðini, línuna bergstokkar, pelar og ymisk bond til ymiskar uppgávur.
Eg gjørdist skjótt greiður yvir, at størsti partunin av manningini ikki var úr Mykinesi, tí har vóru so fá fólk eftir.
Ein varnaðist eg kortini, og tað var henda róliga og álitisvekjandi mannin Meinhard. Hann hevði sjálvsagt nógvar royndir at skipa fyri og ansa eftir, at røttu amboðini vóru við.
Farið varð frá húsum um kvøldið, tí ungarnir skuldu takast um dimmi, annars fóru teir á flog, teir vóru jú búnir.
Eitt baks var at ganga niðaná, áðrenn vit fóru oman trappurnar og so víðari oman gjøgnum "Lamban".
Komnir nakað yvirum brúnna varð steðgað. Tá var skýmt nógv. Sambært gomlum siði løgdu menn seg á knæ, ella sótu, og biðin varð ein bøn-fyri sær sjálvum og fyri ferðini-. Ein hátíðarlig løta.
Síðan varð farið niðan á eggina á norðsíðuni á hólminum. Her varnaðist eg, at ikki var sum vanligt, at upsin var við hægsta stað, nei ein skráningur gekk omaneftir, so neyðugt var, at maður sat íbundin niðri á upsini og fylgdi við, tá maður fór útav, ella kom uppaftur, ein sokallaður "upsamaður", og í hesum stað sat Meinhard øll árini, eg var við-eini fíra ella fimm-. Fyriskipari hesi árini var Oskar.
Nógvir vóru til reiðar at sleppa niður á røkurnar saman við teimum royndu, einir fíra í hvørjum stað.
So um eg skuldi sleppa niður, so var at halda seg fram at, standa í røttum stað, tá sigklæðini komu uppaftur, og tað eydnaðist mær. Kendi bert til, at sigmaður var í skølingum, men her varð farið í styvlum, tí á rókini gekk tú upp um øklar í fuglaskræpu. Sigið var ikki so høgt, men bergið var vátt og slavið, ikki gott at ganga.
Gingið varð við lykt, ungarnir skornir á nakka, og í lýsingini kom bátur inn undir, og tá vóru ungarnir kastaðir á sjógv.
Síðsti maður tú sá, tá tú fór útav, var Meinhard, og fyrsti maður tú sá á veg upp aftur, var Meinhard.
Seinni varð línan borin oman á brúnna, har báturin lá undir. Hesin tók so línuna og annað, fyri at lætta um heimgonguna.
Veiðan varð síðan kasta upp á lendingina, og menn fóru til húsa at eta og til okkurt annað gott. Tá leið at miðdegi.
Síðan varð býtt, og hvør fekk sítt.
Men mær dámdi onki, at fólk aðrastaðni høvdu so stóran skund at sleppa av aftur oynni við sínum parti, heldur enn at njóta løtuna saman við oyggjafólkunum til dagin eftir!
Nú situr ongin Meinhard sum upsamaður. Nú eru hansara dagar taldir. Men henda fólkafátæka oyggj hevur tungt við at missa.
Ella sum sagt verður:
"Tá ljós lýsa fá undir lon, sæst væl, tá eitt av teim slóknar"
Friður veri við minnunum yvir Meinhard.
Eyðun Mohr Viderø
08.08.2018
Um tú veitst okkurt, sum VP ikki veit - skriva so til vp@vp.fo


text:
Avstralar senda vanliga allar sínar bestu svimjarar á somu hæddarlegu, upp undir stórar svimjistevnur. Men í ár fara tey sum fyrireiking til HM í Rom at senda summi til Flagstaff í Arizona, summi til Sierra Nevada í Spania, summi til Norðuritalia, summi til Barcelona ella París, og enntá lata summi verða eftir heima í Avstralia, har tey fara at venja í vanligari hædd og í serligum rúmi á Australian Institute of Sport, har tey kunnu simulera hædd. Alt ógvuliga vísindaliga, til at finna útav hvat sum riggar best. Les eurosport.yahoo.com
Tag: avstralia
Avstralia innførir reglu um bara éina drakt í kapping
Avstralska svimjisambandið innførir tann 1. mars eina reglu um at svimjarar bara kunnu nýta éina drakt í senn, umframt um neyðugt “a single pair of “briefs” or “bikini bottoms” to ensure the modesty and privacy of swimmers.”. Sambært SwimNews er hetta eisini tað sum FINA ætlar sær at innføra tá einaferð í mars, tá ið tey fara at umrøða hetta við ‘superdraktum’. Les SwimNews.com
Brot úr avstralsku venjararáðstevnuni 2008
Bartal vísti mær í dag á eina áhugaverda svimjiheimasíðu kallað www.swimfastsecrets.com, har man sær ymiskar áhugaverdar videoir um svimjiteknikk og líknandi. Sum til dømis hesa, har onkur hevur klipt ‘bestu bitar’ burtur úr avstralsku venjararáðstevnuni í 2008.
Fyrsti maður, Leigh Nugent tosar um beinsparkið í frí, firvald og crawl, og eitt sindur um firvald. At serliga ‘plantar fleksibilitetur’ í fótliðinum er týðandi, sum er tað at kunna strekkja (og yvirstrekkja) vristina. Og at firvald handlar serliga um teknikk og koordinatión.
Continue reading Brot úr avstralsku venjararáðstevnuni 2008
Avstralsk svimjing merkir fíggjarkreppuna
Avstralski høvuðsvenjarin Alan Thompson ávarar um tey fara at fáa trupult við at standa seg í altjóða kapping, nú stuðulin til teirra toppsvimjarar verður fastfrystur til somu umleið 16 milliónir krónur um árið, sum tey hava skula klára seg við tey seinastu 4. Orsøkin er serliga fíggjarkreppan sum er um allan heim í løtuni, og til samanberingar er fíggjarætlanin hjá bretskari svimjing minst 51 milliónir krónur um árið, hvørt ár fram til OL í London í 2012. Les AFP á Google
Avstralia heimsmet í 4×100 frí hjá kvinnum
Tær fýra Libby Lenton, Melanie Schlanger, Shayne Reese and Alice Mills soraðu í dag heimsmetið í 4×100 frí á stuttbana, tá ið tær á avstralsku meistarastevnuni svumu teinin á 3:31:66, heili 1.66 sekund skjótari enn gamla metið hjá Niðurlondum. Øgiligt at síggja at Libby Lenton svam klárt bestu splitt-tíð av teimum fýra, bara 0.21 sekund frá sínum heimsmeti, hóast hinar tríggjar jú hava fyrimun av ‘flúgvandi starti’.
Splitt-tíðirnar hjá teimum fýra vóru 51.91 (Libby Lenton), 53.23 (Melanie Schlanger), 53.27 (Shayne Reese ) og 53.25 (Alice Mills). Til samanberingar svumu hálendarar 53.52 (Inge Dekker), 53.63 (Hinkelien Schreuder), 54.00 (Chantal Groot) og 52.17 (Marleen Veldhuis), tá ið tær í 2006 settu tað nú fyrrverandi heimsmetið á heimsmeistarastevnuni í stuttum hyli.
Lesið meira her á SwimmingWorld.
Fer Phelps at taka 8 gull ?
Eingin svimjari hevur nakrantíð vunnið 8 gullheiðursmerki á heimsmeistarastevnu, men Michael Phelps úr USA er eitt gott boð at gera tað hesu ferð. Hann skal luttaka í 5 einstaklingakappingum, harav hann eigur heimsmetið í 200 og 400 blandað, í 200 firvald, er næstskjótasti nakrantíð í 100 firvald, og forsvarandi heimsmeistari í 200 frí. Og ferðin burdi verið har, við tað at hann setti heimsmetið í 200 firvald so seint sum 17. februar í ár.
5 einstaklingakappingar eru sjálvsagt ikki nóg mikið til at vinna 8 gull. Men serfrøðingarnir vænta at hann skal luttaka í teimum trimum stafettunum eisini (4 x 100 frí, 4 x 100 blandað og 4 x 200 frí), um ikki onkur annar verður valdur í staðin fyri hann.
Amerikanar eru absolutt kvalifiseraðir til at taka gullheiðursmerki (og heimsmet) í serliga blandað stafettini, við tað at aktivir svimjarar hjá teimum eiga heimsmetini í bringu, rygg og firvald, umframt teir óivað eiga góðar crawlsvimjarar eisini.
Men trupulleikin hjá Phelps er akkurát hesin, at ‘hin’ firvaldasvimjarin, Ian Crocker, heimsmethaldari í 100 firvald, eisini er amerikani. Phelps jagstraði eisini heimsmet í heiðursmerkjum í Olympisku leikunum í Athen, men ‘gav’ tá firvaldaplássið til Ian Crocker, av tí at Phelps vísti seg ikki at vera heilt í stoytinum, meðan Crocker var flúgvandi. Og teir settu heimsmet og alt hatta har.
Viðvíkjandi kapping í einstaklinakappingunum, so er Phelps fullstendiga einaráðandi í 200 firvald, meðan hann kann fáa kapping frá t.d. Laszlo Cseh úr Ungarn í blandað, og frá t.d. Pieter van der Hoogenband og Grant Hackett í 200 frí. Ein lætti má tað tó vera, at heimsmethaldarin í 200 frí, Ian Thorpe, er givin, og Phelps tí er tann av hesum sum hevur svomið teinin skjótast.
Av øðrum ‘metum í heiðursmerkjum’ kann nevnast, at Grant Hackett hevur møguleika at seta met í flest heimsmeistaraheiti í somu grein á rað, við at hann til nú hevur vunnið 1500 frí gullheiðursmerki rað. Hann og Hoogenband fara eisini eftir hvørjum sínum meti á OL næsta ár, tá ið báðir kunnu gerast fyrsti maður sum vinnur OL-gull í somu grein 3 ferðir á rað, Hackett í 1500 frí og Hoogenband í 100 frí.
Upprunalig tíðindi á Eurosport
Hackett lendi á búkinum
Avstralska svimjistjørnan Grant Hackett var heldur óheldigur, tá hann síðsta vikuskifti kappaðist í Melbourne. Hann gleið á skamlinum, og lendi tí pladask á búkinum. Men tað var ikki verri enn at hann vann teir 400 crawl, við eini 200 metra splitt-tíð á 1:51.60 og eini samlaðari (langbana-) tíð á 3:54.17.
Talan var lukkutíð bara um eina vanliga kapping, har hann skuldi testa seg áðrenn HM í sama býi um nakrar vikur. Hackett kundi sjálvur flenna at hendingini, og segði at tað var tí at hann brúkar track start og lítir so nógv á aftara fótin. Ein troyst var eisini at ein annar frá sama felag gjørdi sama stunt, við sama starti.


text:
Hósdagin 8. mai 2014 skrivaðu Søvn Landsins og Statsbiblioteket í Århus undir sáttmála um talgilding av mikrofilmunum av føroysku bløðunum, sum eru á goymslu á Landsbókasavninum. Endamálið at talgilda mikrofilmarnar, er fyrst og fremst at varðveita teir betur fyri eftirtíðina. Við at talgilda mikrofilmarnar verður tað nú gjørligt at lesa talgildu bløðini á teldu, og møguleiki verður eisini at leita í prentaða tilfarinum.
Hent amboð
Bløðini verða nógv brúkt í arbeiðnum hjá teimum, sum skriva greinir og bøkur um eitt nú skip, bygdasøgu og ítrótt. Í bløðunum eru nógvir upplýsingar um fólk, tíðindi og greinir um samfelag og politkk umframt alt kjakið í lesarabrøvunum. Og gomlu lýsingarnar siga ivaleyst eisini eitt sindur um tíðina, ið var.
Tað verða talgild 18 bløð í hesi verkætlanini. Hetta eru bløð, sum eru úkomin frá 1877 til 1999, teirra millum øll tey stóru bløðini so sum Dimmalætting, Sosialurin, Dagblaðið, 14. September, Norðlýsið, Oyggjatíðindi og Tingakrossur.
Slitnir mikrofilmar
Talgildingin kemur í tøkum tíma, tí gomlu mikrofilmarnir eru slitnir, og lesitólini eru gomul og krevja ábøtur. Sjálv talgildingin fer fram longu í vár, og so er eftir at gera tilfarið teldutøkt. Talgildu bløðini verða atkomulig hjá almenninginum í 2014, og kostnaðurin fyri alla verkætlanina at talgilda mikrofilmarnar av føroysku bløðunum fer at vera umleið 800.000 kr.
Landsbókasavnið hevur frammanundan talgilt fleiri av eldru føroysku bløðunum. Hetta er gjørt í verkætlanini tíðarrit.fo (www.tidarrit.fo) Higartil eru 23 bløð talgild í hesi verkætlanini. Hesi eru:
Arbeiðið (1934)
Búnaðarbløð (1903-1904)
Búreisingur (1902)
Dúgvan (1894-1925 og 1941-1942)
Fjarðbúgvin (1970-1975)
Fríu Føroyar (1942-1948)
Fróðskaparrit (1952-2010)
Fuglaframi (1898-1902)
Færingetidende (1852)
Færøernes Kundgørelsessamling/Føroya Kunngerðasavn (1940-1947 og 1948-2002)
Færøsk Kirketidende/Kirkjutíðindi (1890-1906)
Færøsk lovregister/Lovregister for Færøerne (1965-2011)
Føringatíðindi (1890-1906)
Kristeligt Ungdomsblad for Færøerne (1908-1918)
Norðlýsi (1915-1920)
Oyggjarnar (1905-1908)
Ólavsøku-teiti (1892-1943)
Tíðindablaðið (1974-1975)
Tímin (1943-1946)
Ungu Føroyar (1907-1915)
Skriv et svar
« Landsumsitingin á skeið við Løkin Granskingartilfar frá Beta »


text:
Her nógv er at gera, ein fær ikki frið,
Á landsbygd at vera nú leiðist mær við;
At sópa undan neytum og til at kryvja seið
Og bera tøð og tara, o nei! Og nei! O nei!
Men Havnin, men Havnin, tann deiliga havn!
So fegin eg gevi meg inn í tín favn;
Tú vermir mítt hjarta, eg verði so fjálg;
Á landsbygd alt stinkar av livur og tálg.
Til Havnar vit fara við tráð’ og við nál;
At seyma vit læra og til at taka mál,
Vit seyma um dagin, um kvøldið eru frí’ –
So út at “spasera” runt um tann heila bý.
Seks og sjey um kvøldið fer maskinan undir lás;
So fara vit í handlarnar at keypa okkum stás
Og tyggja sjokulátu, piparmúnt og bombom;
Á landsbygd tey eta sýrulegg og hvonn.
Á landsbygd har brúka teir kubbarnar enn;
Í havn ganga unglingar klæddir sum menn
Við hvítum mansjettum og gullknøppum í,
Á landsbygd! Á landsbygd, á fý! Fý! Fý! Fý!
Á keiini hjá Østrøm har síggja vit tá
Øll skipini, sum duffa á vestaru vág;
Skipsmennirnir teir ferðast við bátum út og inn,
Tá ræður um, tá ræður um at halda seg svinn.
So møtast vit, so heilsast vit og biðja góðan dag;
Um “fýrin” á borðuni – so “snakka” vit um tað;
Teir víða hava farið, teir vita alt so væl,
Og lagaligir eru teir í orð og í tal’.
So lið um lið vit fara ígjøgnum býin tá,
Har lyktirnar tær lýsa í myrkastu vrá;
“butikkirnar” um kvøldarnar tær skína sum sól,
Í mínum hjarta er tað, sum altíð tað var jól.
Ja, eru vit við handlarnar, vit biðja góða nátt,
So áarvegin taka vit, har vakurt er og gott,
Við Havnarskansa hvíla vit, tað “úndiga” stað,
Vit sita har so fegin til alljósan dag.
So seyma vit, so tæna vit, vit gera ditt og datt,
Vit gera einki annað, enn hvat vit finna rætt,
So hopa vit, so gleðast vit – tann sak er jú klár,
Vit sjálvar verða “frúur” um eini tvey, trý ár.
Ja, mínir tankar flúgva, teir flúgva víða fram,
Eg veit so víst, eg fái alt verðsins stás og kramm,
Ja, perlur og blomstur at seta í mítt hár
Og smáar spælidukkur hvørt einasta ár.
JPG, norskt lagGoym tekstin


text:
Hví eru Føroyar bert grót og flag?
So at tað, sum vendir niður, vendirupp.
Ein norskur kongur gandaði tað,
so at tað, sum vendir niður, vendir upp.
Hvat so? Hvat so?
Hvat siga vit um tað?
Jú vit siga: so má vera,
har er onki við at gera,
tí at tað, sum vendir niður, vendir upp.
Á mansins ævi umskiftist mangt,
so at tað, sum vendir niður, vendir upp.
Tað sum fyrr var rætt, kann væl gerast rangt,
so at tað, sum vendir niður, vendir upp.
Picasso hann málar og Ingálvur við,
teir nýta báðir eitt serligt snið,
Og skaldini broyta listina meir,
á óbundnum máli nú yrkja teir,
Hví drekka føroyingar fullar seg?
Teir hella fløskuni skeivan veg,
Teir vísu stýra landinum nú,
og peningapungin tømir tú.
Við slengrikjølin so fenglast teir,
á Smyrli rullar hvaðna meir.
Nú grópar Mikkjal upp Gøtudal,
hann løðir sterkt og hann skjýtur væl.
Og Tróndur hann vendir sær í síni grøv,
tí Mikkjal forstýrar tað arma støv.
Men Øregaard hann dugur at greiða frá,
so smidliga snarar hann orðunum á.
Hvat so? Hvat so?
Hvat siga vit um tað?
Jú, vit siga so má vera,
har er onki við at gera,
tí hann vendir niður tí, sum vendi upp.


text:
Herfyri fekk eg nýggjan postkassa, og tí er tað hent, at eg fái eina ørgrynnu av lýsingum í kassan. Eg havi ikki sett Ongar lýsingar-merkið á postkassan aftur.
Fríggjadagin hevði eg fingið ein plastlumma við ymiskum glitri í, m.a. Maria Poulsen baðirúm, sum eg noyddist at hyggja at. Hvat hendir: úr rúgvuni av glitri dettur ein pappírslepi við einum ælaboga á og hondskrivaðum boðskapi undir.
Eg verði biðin um at hjálpa neyðstøddum, ella rættari sagt: forfylgdum kristnum og øðrum í Miðeystri.
Hví fekk eg ringan smakk í munnin? Var tað av boðskapinum? Hjálparsleysu stavsetingini? Inniligu bønini á lepanum?
Nei, eg fekk ilt av orðunum forfylgd kristin, eg fekk ilt av, at eg skal marka neyðhjálpina, eg skal spyrja; ert tú ateistur, buddistur, hinduari? Ok, so fært tú ikki eitt klovið tveyoyrað, tí tú hevur ikki rætta trúgv.
Eg eri krisitn sjálv, hóast onkur kanska heldur, at tað er lygn, men alt vendist innan í mær av hesum.
Henda at síggja til óskyldiga bønin kemur samstundis, sum vit øll eru vitni til størstu flóttafólkavanlukku síðan 2. veraldarabardaga. Eg veit meg ikki hava hoyrt, at tey, ið hjálpa flóttafólki, fyrst spyrja tey, hvat tey trúgva uppá, og um tey ikki trúgva rætt, so kunnu tey bara sígla sín egna sjógv.
Men bønin um at hjálpa forfylgdum kristnum hongur tætt saman við orðaskiftinum, sum hevur verið á facebook og aðra staðni hesa seinastu tíðina, har málað verður við stórari skrift og sagt verður, at Isis og talibanar, og gud viti hvat, fjala seg millum flóttafólkið, at víðgongdir felagsskapir tilvitað hava sent víðgongdar muslimir norður eftir fyri at taka ræði á Europa, og at vit mugu verja okkum móti vandanum, sum muslimar standa fyri.
Eg ivist ikki í, at kristin verða forfylgd, og sjálvandi skulu tey hjálpast, men hetta smagleysa pappírið var betur ósent! Las eina grein í morgun í Al Jazeera Magazine eftir Charles Gallagher: Persecuted whites and the myth of Discrimination parity. Í greinini verður sagt:
A 2012 Public Religion Research Institute found that 60 percent of white working class Americans believed “discrimination against whites has becoming as big a problem as discrimination against blacks.” Og seinni: A 2014 Pew study found that 50 percent of white Evangelical Christians believe that there was “a lot of discrimination against their group.”
Henda fyri mær at síggja víðgongda føroyska rørslan, sum hevur tikið seg upp hesa seinastu tíðina, er ørkymlandi: meðan orðaskiftið hevur gingið um broytta hjúnabandslóg, hava tey verið at hoyrt og sæð alla staðni. Tey hava fullkomiliga frítt sagt sína hjartans meining um hetta við hjúnabandslóg, og samstundis hava tey grátið og gramt seg um, at tey ikki sleppa til orðanna. Hallóv – give me a break! Vit sleppa ikki undan tykkara miðaldarliga orðavavstri, og vit skulu heldur ikki sleppa undan, tað er kjarnin í demokratinum!
Samstundis sum fólk í túsundatali flýggja undan kríggi, órættvísi og fátækradømi, sum í mangar mátar er elvt av politikki, valdsgreði og av religión, so sita føroysk víðgongd her heima og gremja seg um, at tey eru forfylgd, bæði her og í Miðeystri, altso álvaratos: um tað ikki er at fáa vent fokus skeivan veg, so veit eg onki. Men samstundis mugu vit ásanna, at tá ið slíkt hendir, at fólk krevja sín sjálvsagda rætt, tað veri seg rættin til lív ella hjúnaband ella at drepa grind fyri alt tað, so verður ein øgilig polarisering, øll ræðast og tosa um síðstu tíðir, og hvat veit eg.
Eg taki fullkomiliga undir við orðunum á pappírslepanum: Geva har tað treingir til, neyðstaddum ei at gloyma – betri er enn gull at goyma! Men skulu vit ikki gevast at skilja bukkarnar frá lombunum, eiga vit ikki øll lut í himmalskari sælu.


text:
Komandi kappingarár vera tveir føroyingar afturat at síggja í næstbestu donsku deildini í hondbólti.
Vinstri bakkurin, Eirikur Simonsen, hevur gjørt avtalu við Frederikshavn, meðan málverjin, Niklas Simonsen, fer til Tønder.
Niklas, ið er 22 ára gamal, hevur í fleiri ár verið í felagnum Skjern, sum bleiv danmarkarmeistari í vikuni við sínum ligaliði. Kvívíkingurin hevur verið knýttur at næstbesta liðnum, men hevur eisini spælt onkran dyst við besta liðnum, millum annað ein Champions League dyst.
– Nú var tíð uppá at fara víðari. Eg havi tørv á størri avbjóðingum og vil fegin menna meg meira sum málverji, so tí eri eg fegin um hendan møguleikan, greiðir Niklas frá.
Tønder spældi í bestu deildini í fjør, men endnaði á aftasta plássi og flutti niður. Málið hjá felagnum er at enda millum trý tey ovastu liðni, sum gevur møguleika fyri uppflyting.
Eirikur spældi í fjør við barndómsfelagnum Kyndli, sum gjørdist steypavinnari. Hann hevur áður spælt við Viborg, meðan hann var undir lesnaði. Nú fer hann til Aalborg at gera lesnaðin lidnan og tí sambandi fer hann aftur í donsku deildina.
Fleiri spælarar uttanlands
Tað økist alsamant við føroyskum leikarum, sum leita sær út um landoddarnar at spæla hondbólt. Næsta kappingarár spæla higartil fimm føroyingar við næstbestu donskum deildini hjá monnum. Teir eru Helgi Hoydal, Jónas Gunnarson Djurhuus, Rói Berg Hansen, Niklas Simonsen og Eirikur Simonsen. Á kvinnusíðuni eru fýra føroyingar í donsku fyrstu deild. Tær eru Ninna Johansen, Kristianna Henneberg Joensen, Pernille Brandenborg og Siw Matras.
Harumframt skulu Áki Egilsnes, Allan Norðberg og Turið Arge spæla við bestu íslendsku deildini. Ein leikari er í næstbestu norsku deildini, sum er Kjartan Johansen.


text:
Vit liva í eini tíð, sum er merkt av nógvum andaligum streymum og vindum. Vit hoyra javnan, at møtir verða hildin, har ið undur og kraftargerðir henda, bæði úti í øðrum londum og eisini her hjá okkum. Vit minnast Jesu orð um, at “svikakristusar og svikaprofetar skulu koma upp, og teir skulu gera stór tekin og undurverk, fyri at eisini tey útvaldu skuldu verða villleidd, um tað var gjørligt” (Matt. 24, 24).
Mong verða órólig og taka í óvissu síni avstand frá øllum, sum nevna Guðs kraft.
Hvønn skulu vit venda okkum til í hesum? Hvar er rætta svarið at finna?
Jú vit finna tað í Bíbilbók okkara. Hon er einasti og besti lærari okkara.
Guð møtti Mósesi í oyðimørkini í brennandi tornarunninum. Guð talaði til hansara og gav honum tvey tekin, sum skuldu fáa fólkið at lurta eftir Mósesi og til at trúgva, at tað var Guð, sum var komin at loysa tey út. Vit síggja síðan, at Móses gjørdi mong undur við stavi sínum við Guðs kraft (2. Mós. 7, 10, 20; 8, 5). Men gandakallar Fáraos vóru mentir at gera júst somu undur við stavum sínum, tó við nøkrum fáum undantøkum.
(2. Mós. 7, 11, 22; 8, 7)
Har var eingin munur á undrunum sjálvum. Móses gjørdi undur við Guðs kraft og í hansara navni, – meðan hinir nýttu onkra fyri okkum ókenda kraft, sum í síðsta enda var Sátans kraft.
Vit kunnu reka út illar andar og gera undur í Jesu navni. Jesus segði tað jú sjálvur. Í síðstu røðu síni á oljufjallinum, sigur Jesus, hjá Markusi, 16 kap. 15-18 vers, (missiónsboðini, so sum Markus sigur okkum tey): “Og hann segði við teir: Farið út um allan heimin og kunngerið gleðiboðskapin fyri øllum skapninginum! Tann, ið trýr og verður doyptur, skal verða frelstur; men tann, ið ikki trýr, skal verða dømdur. Og hesi tekin skulu fylgja teimum, sum trúgva: í mínum navni skulu tey reka út illar andar; tey skulu tala við nýggjum tungum; tey skulu taka um ormar; og um tey drekka okkurt eiturbland, skal tað ikki saka tey; tey skulu leggja hendurnar á sjúk, og tey skulu verða frísk.”
Tað er púra klárt, at Jesus áleggur lærusveinunum fyrst og fremst at prædika gleðiboðskapin og at doypa tey, sum fóru at taka við honum. Men hann sigur síðan, at tað koma tekin at fylgja teimum, sum trúgva. Nú kunnu vit spyrja, um Jesus avmarkaði sína talu til teir tólv ápostlarnar, ella til tað fyrsta kirkjuliðið, ella onkran annan bólk. Nei, líka víst, sum Jesu orð um at kunngera gleðiboðskapin fyri øllum skapninginum galda fyri alla náðitíðina, – inntil øll fólkasløg hava hoyrt gleðiboðskapin og Jesus kemur aftur, líka víst galda hansara orð um, at hesi tekin skulu fylgja boðanini av gleðiboðskapinum eisini fyri alla náðitíðina. Endamálið við teknunum er júst hetta sama sum hjá Mósesi: at fáa fólkið í tal og til at trúgva, at tað er hin livandi Guð, sum talar. Í 2. Mós. 7, 17 sigur Móses við mótstøðumann sín, Fárao: “So sigur Harrin: Av hesum skalt tú sanna, at eg eri Harrin: Sí, við hesum stavi, sum eg havi í hondini, skal eg sláa á vatnið í Nílánni, so at tað verður broytt í blóð!”
Altso hevði tekinið til endamáls at vísa øllum, at Harrin er Harrin. Harrin er Guð.
Tekinið skuldi undirstrika, at tað var Guð, sum stóð aftanfyri. Soleiðis eisini í dag, tá ið undur henda, so er ein av orsøkunum tann, at Guð vil rista í fólkið og fáa tað at lurta eftir boðskapinum. Teknini skulu undirstrika, at boðskapurin ikki er frá monnum, men frá Guði.
Tey teknini, Jesus segði skuldu fylgja teimum sum trúgva, fylgdu ápostlunum og eisini frumkirkjuni í ríkiligt mál.
Í Ápostlasøguni 8, 5-7 lesa vit: “Men Filippus kom tá oman í bygdina Sámáriu og prædikaði Krist fyri teimum. Og samhugað gav fólkið gætur eftir orðum Filippusar, tá ið tey hoyrdu tey og sóu tey tekin, sum hann gjørdi; tí at tað vóru mong, sum høvdu óreinar andar; teir fóru út úr teimum, rópandi við harðari rødd, og mong lamin og vanfør vórðu lekt.”
Teknini høvdu fyrst og fremst til endamáls at fanga oyruni hjá fólkinum. Men vit vita eisini frá Jesu egna gerningi, at hann grøddi menniskju, tí “honum tókti stórliga synd í teimum” (Sí. Matt. 9, 36). Soleiðis eisini í dag; Jesus grøðir menniskju og hjálpir menniskjum, tí hann elskar tey, og tann grundin er ikki til at forsmáa.
Men tað vóru ikki lærusveinarnir, sum gjørdu undrini. Tað var Harrin sjálvur, sum “arbeiddi við og staðfesti orðið við teimum tekinunum, sum við fylgdu” (Mark. 16, 20).
Jesu jørðiski gerningur, inntil hann fullgjørdi gerning sín fyri okkum øllum á krossinum, kann sigast við orðunum hjá Matteusi 9, 35: “Og Jesus ferðaðist um allar staðir og bygdir og lærdi í samkomuhúsum teirra og prædikaði gleðiboðskapin um ríkið og grøddi hvørja sjúku og hvørja ilsku.”
Tann gerning, sum Jesus gjørdi, helt hann áfram at gera gjøgnum lærusveinar sínar, fyrst teir tólv ápostlar, síðan eisini Paulus, tann serligi ápostulin til heidingarnar, men eisini gjøgnum leikmenn, sum t.d. Filippus og Stefan (Áp. 6, 5). Gerningar ápostlanna líkjast nógv Jesu egna gerningi: teir lærdu, prædikaðu og grøddu. Men eftir Jesu deyða, uppreisn og himmalsferð, varð hetta boðanin hjá lærusveinunum, tí í og við hesum kom himmiríkið til okkara, tað, sum Jesus hevði boðað um alt Ísrael at var í nánd: “Guðs ríki er í nánd!” (Matt. 3, 2; Mark 1, 15)
Ápostlarnir mintust Jesu orð: Sanniliga, sanniliga sigi eg tykkum: Tann, sum trýr á meg, hann skal eisini gera teir gerningar, sum eg geri; og hann skal gera enn størri gerningar enn hesar, tí at eg fari til faðirin.” (Jóh. 14, 12). Ikki heldur hesi orðini vóru avmarkað til ápostlarnar, tí Jesus segði hetta til “Tann, sum trýr á meg…”, altso brúkar Jesus her júst somu orðini, sum hann brúkti hjá Markusi 16, 17: “Og hesi tekin skulu fylgja teimum, sum trúgva…”
Altso síggja vit klárt út frá skriftini, at Jesu orð galda tey trúgvandi til allar tíðir, inntil hann kemur aftur, og hava vit onga orsøk til at halda øðrvísi. At Jesu orð ikki vóru avmarkað til teir tólv, er Stefan besta prógvið um, tí hann var ikki ein av ápostlunum, men ein maður, stendur tað, fullur av trúgv og heilagum anda (Áp. 6, 5). Um hann stendur tað í Ápostlasøguni 6, 8: “Men Stefan gjørdi, fullur av náði og kraft, undur og stór tekin millum fólkið.” Hvussu kundi hann tað? Kunna vit spyrja. Og hevði hann rætt til tað? Jú, tí Jesu orð, bæði um at prædika og at gera undur, vóru til øll tey, sum trúgva. Fyri teimum fyrstu kristnu var eingin ivi um, at Jesu orð hesum viðvíkjandi guldu tey, sum Jesus hevði givið tey til, nevniliga: “tey, sum trúgva.”
Frá brøvunum vita vit eisini, at undur og kraftargerðir hendu í meinigheitunum, eitt nú í Korint og í Galatia. Paulus lærir Korintmenn rætta skynið á andligu gávunum í 1. Kor. kap. 12 og 14. At Paulus sá orsøk til hetta má væl vera tí, at tey høvdu móttikið hetta. Ongastaðni bannar Paulus teimum at brúka andans gávur, men hann lærir tey við ápostóskum vísdómi at brúka tær rætt.
Til Galatamanna skrivar hann: “Og tann, sum veitir tykkum Andan og virkar kraftarverk tykkara millum…” (Gal. 3, 5). Altso virkaði Guð tekin teirra millum, eftir øllum at døma eisini, tá ið Paulus var frástaddur.
So vit síggja, at teknini vóru ikki bert givin ápostlunum, men leikfólki eisini. At Paulus talar um Ápostlatekin í 2. Kor. 12, 12, er tí, at ápostlarnir stóðu í serligari tænastu, og tí vóru teknini tíðari hjá teimum.
Hví síggja vit so lítið av slíkari kraft í dag? Kunnu vit spyrja.
Men hvussu er okkara andaliga lív? Liva vit eitt lív, sum tað kann sigast um, at tað er fult av náði og kraft? Munnu okkara lív vera líka heilag og merkt av guðsótta, sum hjá ápostlunum og teimum fyrstu kristnu? Ánanias og Saffira sluppu ikki at lúgva fyri Heilaga Andanum, og smullu niður deyð. Man støðan ikki vera tann, at vit vilja bara kenna náðina, og synda upp á hana, men kraftina, nei hana vilja vit ikki hava, tí innast inni vita vit, at hon krevur eitt heilagt lív. Vit vilja hava alt so lætt sum tað letur seg gera. Satt er tað, at vit eru frelst av náði, og eingin eigur frelsuna uppiborna, men umvendingin eigur og má bera frukt. Eitt rættvíst lív og eitt hjarta, sum elskar rættvísi, má vera fruktin. Hetta er ein gongd, sum kostar holdinum, og merkir eina dagliga krossfesting av holdinum, men tað er Andans leið til eitt ríkt andaligt lív, har hann ræður yvir okkara holdi. Holdsins gerningar eiga ikki at eyðkenna ein kristnan, um ikki annað so fyri vitnisburðin skuld. Vit eiga at ynska at liva Jesusi so nær, at hann fær at liva sítt lív í okkum og tað verður eyðsýnt fyri øllum at vit líkjast honum, sum vit hoyra til. At liva í náði og kraft er ein balansagongd ímillum tveir mótpólar, har báðir mugu javnvigast við hvørjum øðrum, nevniliga at ein má standa fastur í náðini sum tað fasta frelsugrundarlagið, men samstundis vita, at tað gongur ikki at synda upp á náðina, sum um Guð letur seg spotta. Guð krevur halgan. Andi náðinnar er eisini Andi heilagleikans. Hann ynskir at gera okkum sterk í náðini fyrst, fyri síðan at uppviga okkum við kraft síni, sum altíð eyðkennist av einum heilagum lívi.
“Enn er náðitíð, enn er Guð at finna”, ljóðar tað til syndarar, men til tann trúgvandi ljóðar tað so álvarsliga: Hvat skulu vit tá siga? Skulu vit halda áfram í syndini, fyri at náðin kann verða tess størri? Á ongum sinni! Vit, sum eru deyð frá syndini, hvussu skuldu vit enn liva í henni?
Ein maður, sum eg tosaði einaferð við um júst hetta versið í Rómverjabrævinum, 6. kapitli, segði, at hetta meintist við dópin, og eftir sum at vit nú vóru grivin við Jesusi til deyðans við dópinum, so kundi alt gera tað sama. Guð sá ikki syndina. Slíkur spottari og fávitingi. Guð gevur ikki náði sína, fyri at vit kunnu halda áfram at tæna syndini! Eitt nýtt likam eigur at rísa upp úr deyðanum, sum gongur í nýggjum levnaði, sum er myndað av Guðs náttúru, ikki bara myndarliga sæð, men eisini veruliga og bókstavliga.
Hetta er fyri okkum óskiljandi. At vit ikki eru longur undir lóg, men undir náði, og at vit samstundis ikki eiga at lata syndina ráða í okkara deyðiliga likami, so at vit gerast girndum tess lýðin. (samb. Róm. 6, 12 &14).
Vit eiga ikki at nýta náðina til høvis fyri holdið.
Paulus sigur til Galatararnar, kap. 6, 7-8:
Villist ikki! Guð letur seg ikki spotta; tí at tað, sum maður sáar, tað skal hann eisini heysta.
Tí at tann, sum sáar í holdi sínum, skal av holdinum heysta týning; men tann, sum sáar í Andanum, skal av Andanum heysta ævigt lív.
Tað heilaga lívið má ikki missa náðina burtur. Og tað náðaða lívið má ikki missa heilagleikan burtur.
Nú aftur til Guðs kraft.
Har, sum nakað satt er til, verður altíð okkurt falskt til eisini. Soleiðis var tað eisini á Jesu døgum og ápostlanna døgum, og eisini í dag. Men at taka avstand frá øllum, tí at man ræðist tað falska, tað gjørdu ápostlarnir ikki. Hví? Tí teir kendu tað sanna nóg væl til at kunna avdúka tað falska.
Lat okkum hyggja væl í skriftina, um vit ikki síggja, hvar munurin er goymdur.
Eg setti mær fyri, at studera hetta væl og grundiga, og hava skriftina aftanfyri meg. Knappliga sá eg tað: Tá ið Jesus talar til sínar egnu, sigur hann: “Í mínum navni.”, men tá ið vit síggja tað falska, lesa vit: “við tínum navni”, ella “við Jesu navni”. Eftir at eg hevði sæð hendan munin á tveimum skriftstøðum, kannaði eg øll líknandi dømi, og fann, at hesin munur er yvirhøvur gjøgnumgangandi at finna.
Legg til merkis, at í Jesu orðum til sínar egnu, sigur hann altíð “í mínum navni”.
Hetta sóu vit hjá… Markus 16, 17 :”í mínum navni skulu tey reka út illar andar…
Men eisini í hesum fylgjandi skriftstøðum nýtir hann somu orðini: Jóh. 14, 13-14: “Og hvat tit so biðja um í navni mínum, tað skal eg gera, til tess at faðirin skal verða gjørdur dýrmettur í syninum.
Biðja tit um okkurt í navni mínum, skal eg gera tað.
Jóh. 16, 23-24: “Og tann dagin skulu tit ikki spyrja meg um nakað. Sanniliga, sanniliga sigi eg tykkum: Hvat tit so biðja faðirin um, tað skal hann geva tykkum í navni mínum.
Higartil hava tit einki biðið um í navni mínum. Biðið, og tit skulu fáa, fyri at gleði tykkara kann verða fullkomin.
Luk. 10, 17: Men teir sjúti komu glaðir aftur og søgdu: “Harri, eisini hinir illu andarnir vóru okkum undirbrotligir í navni tínum.”
Áp. 16, 18: Hetta gjørdi hon fleiri dagar. Men Paulusi líkaði hetta illa, og hann vendi sær við og segði við andan: “Eg bjóði tær í navni Jesu Krists at fara út úr henni!” Og hann fór út í stundini.
Lat okkum nú hyggja eftir tí falska:
Matt. 7, 22-23 sigur: Mangir munnu siga við meg á hinum degi: “Harri, harri, hava vit ikki profeterað við tínum navni, og hava vit ikki rikið út illar andar við tínum navni, og hava vit ikki gjørt mangar kraftargerðir við tínum navni?”
Og tá skal eg siga teimum beint út: “Á ongum sinni havi eg kent tykkum; farið burtur frá mær, tit, ið havast við órætt.” (JDT)
Leggið til merkis, at tá ið Jesus talar um teir følsku, so sigur hann, at teir skulu hava gjørt alt hetta við hansara navni og ikki í hansara navni. Altso høvdu teir brúkt hansara navn, uttan at vera í hansara navni.
Mark. 9, 38-40: Jóhannes segði við hann: “Meistari, vit sóu ein mann, sum ikki er í fylgi við okkum, reka út illar andar við navni tínum; og vit meinaðu honum tað, av tí at hann ikki fylgdi okkum.”
Men Jesus segði: “Meinið honum tað ikki, tí at tann er eingin, sum ger kraftargerð við mínum navni og beint aftaná kann tala illa um meg…”
Og nú skulu vit síggja eitt tað klárasta dømið um tað falska: Áp. 19, 13-15: Men eisini nakrir av teimum Jødum, sum struku um og mánaðu, tóku sær fyri at nevna Harrans Jesu navn yvir teimum, sum høvdu hinar illu andarnar, í tí teir søgdu: “Eg máni tykkum við tí Jesusi, sum Paulus prædikar!”
Men teir, sum hetta gjørdu, vóru sjey synir hjá Skevas, einum høvuðspresti av jødiskari ætt.
Men hin illi andin svaraði og segði við teir: “Jesus kenni eg, og Paulus veit eg um; men tit, hvørjir eru tit?”
At gera kraftargerð við Jesu navni og at gera hana í Jesu navni, er púra hvør sítt. Loyndardómurin liggur í hesum, um vit sjálv eru í honum. Tann, sum sjálvur er í Jesusi, er frelstur, og hevur hann í hjartanum; hann er tann, sum av røttum og náttúrliga sigur: “Í Jesu navni…” Men tann, sum ikki er frelstur, hann er ikki heldur í Jesusi, og má tí brúka Jesu navnið, og sigur tí “við Jesu navni”, sum teir sjey synirnir hjá Skevas, “Eg máni tykkum við tí Jesusi, sum Paulus prædikar.” Men teir kendu ikki sjálvir Jesus; teir vóru ikki frelstir.
Legg nú eisini til merkis tey, sum Jesus talar um í Matt. 7, 22-23, sum høvdu gjørt so nógv við hansara navni, men hann hevði tó á ongum sinni kent tey. Vit síggja klárt, at tey høvdu ongantíð verið frelst, tí Jesus segði, at hann hevði á ongum sinni kent tey. Jesus velur síni orð væl. Har er eingin tilvild. Hann sigur tað hann meinar, og meinar tað hann sigur.
Tær 5 moyggjarnar, sum ikki høvdu eyka olju á lompum sínum og sum tí ikki kundu gera lampur sínar til, tá ið brúðgómurin kom, tær fingu at hoyra hesi orðini: “Eg kenni tykkum ikki”, – altso ikki: “Á ongum sinni havi eg kent tykkum”. Jesus hevði jú kent tær einaferð, tá tær vóru búnar og brennandi brúðarmoyggjar, men vóru nú slóknaðar, fráfalnar.
– Hetta undirstrikar og prógvar, at teir, sum Jesus segði við: “Á ongum sinni havi eg kent tykkum; farið burtur frá mær tit, sum havast við órætt”, – høvdu ongantíð verið kendir av Jesusi, altso høvdu ongantíð verið frelstir.
Tað, teir høvdu gjørt, var órætt, tí teir vóru ikki hansara, ikki kendir av honum, ei heldur kendu teir hann.
Teir fingu ikki henda dómin, tí teir høvdu profeterað og rikið út illar andar og gjørt mangar kraftargerðir. Harí lá ikki syndin. Men hon lá fjald í tí, at teir høvdu ongantíð tikið ímóti Jesusi persónliga sum sínum frelsara; – tí og bara tí kundi Jesus siga við teir, at hann hevði á ongum sinni kent teir. Men at reka út illar andar og at grøða sjúk í Jesu navni, tað hevur ongantíð verið synd, og verður ongantíð synd!
Tað, sum Jesu svar má læra okkum, er tann sama leksian, sum Efesusbrævið 2, 8-9 so klárt lærir okkum, at vit verða frelst av náði við trúgv, gávan er givin frítt og goldin fyri við Jesu offurdeyða á krossinum og ongum øðrum, ikki eingang so stórslignum tingum sum kraftargerðum.
Minst til, at hetta skuldu teir siga við Jesus “á hinum degi”; altso var teirra vón um at sleppa inn í himmalin bygd á teirra egnu stóru gerðir við Jesu navni, men ikki á hansara frelsuverk.
(Tann, sum hevur Sonin hevur lívið; tann, sum ikki hevur Guðs Son, hevur ikki lívið.)
(1. Jóh. 5, 12)
Men kraftargerðir í sær sjálvum eru ikki av tí illa. Jesus vildi jú ikki, at lærusveinarnir skuldu meina teimum, sum róku út illar andar við hansara navni. Men at byggja sítt frelsugrundarlag á kraftargerðir, tað heldur ikki mát hjá Guði. Har er bara trúgvin á frelsaran, Jesus, sum hjálpir.
Tann, sum er í Jesusi, hevur einki at óttast. Hin frelsti veit, hvat frelsan er bygd á: Jesu verk aleina!
Jesu orð í Jóh. 14, 20: “Tann dagin skulu tit ásanna, at eg eri í faðir mínum, og tit í mær, og eg í tykkum”, tey eru okkara uggi, tí hin frelsti veit, hvønn hann hevur í hjartanum.
Tann reina samvitskan, og friðin við Guð, sum vit fáa frá Jesusi í frelsuni, – tað kann einki samanberast við, og tað kann bara Jesus geva okkum.
Latum okkum við vísdómi døma um tey, sum gera kraftargerðir. Eru tey sjálvi í Jesusi, so eru kraftargerðirnar gjørdar í honum, í hansara navni. Eru tey ikki sjálvi í Jesusi, so eru tey følsk.
Tá ið Guð arbeiðir, arbeiðir Djevulin eisini, og hann eftirapar tað, sum Guð ger. Vit sóu, at hetta var galdandi á Mósesar døgum, á Jesu døgum og á ápostlanna døgum. Tá ið vit lesa, at svikakristusar og svikaprofetar skulu gera stór tekin og undurverk í síðstu tíð, – kann tað so vera tí, at Guð fer at gera eitt stórt innheystingar arbeiði, og at Sátan aftur fer at eftirapa Guði? Kann tað vera, at Guð í síðstu tíð fer at lata stór undur og tekin henda, fyri at lata fólkasløgini hoyra gleðiboðskapin.
Gleðiboðskapurin skal út til øll fólkasløgini, áðrenn Harrin kemur aftur.
Man tað fara at verða við endan á hesi tíð, sum tað var við byrjanini, tá trý túsund sálir løgdust til, tí tey fyrst høvdu hoyrdt teir tala í tungum um stórverk Guðs, og tínæst hoyrdu Pætur prædika?
Vit síggja, at tekinið og boðanin arbeiddu saman.
Ella tá ið Pætur og Jóhannes høvdu grøtt halta mannin við Føgrudyr, vórðu síðan førdir fyri ráðið, fingu síðan møguleika orsakað av hesum sama at tala til fólkið, og “mong av teimum, sum høvdu hoyrt orðið, tóku við trúgv, og talið á kallmonnum var okkurt um fimm túsund”.
Vit síggja aftur, at undrið og boðanin arbeiddu saman, og soleiðis vildi Guð tað eisini.
Lat okkum ikki vera slíkir, sum arbeiða ímóti Guði, um hann skuldi blást yvir okkara land við teknum og undrum. Um fruktin er tann, at menniskju fara at trúgva á hin krossfesta og upprisna, so er tað frá Guði. Um ikki, ja so dømir tað seg sjálvt.
Sjúrður Højgaard (skrivað um 2004)


text:
Sjúrður Hildarson Hoydal 14.04.2018 (20:22)
StÍF endaði við sigri á H71- Team Klaksvík vann á VÍF
Bert niðastu plássini í FTZ deildini vantaðu at verða avgreidd áðrenn seinasta umfarð í grundspælinum, ið var leikt í dag.
Tað eydnaðist strandingum og klaksvíkingum at taka ávikavíst fimta og sætta plássið, tá ið bæði liðini megnaðu at vinna á liðum omanfyri seg.
Í Hoyvík var StÍF aftanfyri meginpartin av fyrra hálvleiki. Men eftir hálvleiksstøðuna 12-8 til H71 komu strandingar inn til seinna hálvleik við einari sera sterkari verju, ið fekk minkað um munin so hvørt.
Við 8 minuttum eftir at leika, høvdu strandingar javnað til 18-18 og liðini fóru at fylgjast. Tá ið tríggir minuttir vóru eftir, eydnaðist tað endiliga strandingum at leggja seg á odda, og í avgerandi løtuni hildu teir høvdið kalt, so at teir kundu enda kappingarárið við 23-21 sigri.
Fyri H71 skjeyt Peter Krogh 7 mál, meðan Jóannes Prestá somuleiðis fekk sjey mál fyri StÍF.
Klaksvíkingar vunnu á vestmenningum
VÍF hevði longu tryggjað sær triðja plássið áðrenn ársins seinasta dyst í Klaksvík.
Team Klaksvík stríddist tó við strandingar um fimta plássið, og klaksvíkingar greiddu sína skyldu í hesum stríði, tá ið teir vunnu á VÍF í dag.
Klaksvíkingar høvdu eisini hug at vera á odda meginpartin av fyrra hálvleiki, men móti endanum fingu vestmenningar minkað um munin, so at hálvleiksstøðan gjørdist 13-12 til Team Klaksvík
Í seinna hálvleiki hevði Team Klaksvík aftur hug at økja um munin, men tað eydnaðist VÍF at halda munin niðri á tveimum málum allan hálvleikin. Tættari enn hetta komu vestmenningar tó ikki, og dysturin endaði 30-28 til Team Klaksvík
Fyri klaksvíkingar skutu Jens Pauli Mohr og Vilhelm Vilhelmsen flestu málini. Teir skutu 7 í part.
Hjá VÍF gjørdist Bjarti Hansen toppskjútti við sjey málum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bátafestivalurin á Toftum verður 5 mai.Tað er, leygardagin aftaná Bátatreffi í Søldarfirði.
Møtast í Skálafirði kl 12
Sigla móti Toftum kl 12.30
Bátafelagið hevur ein siglingarleiðara við einum báti,
sum fremstur í bátafylginum.
Longstu bátarnir koma fyrst inn, bakka at bryggju.
Tá bátar eru komnir í havn, verður vælkomurøða
Annars sum vanligt, harmonikutónleikur.
Bátagestir fáa suppu á “ Nyki”
Skráin kemur fyrsta dagin
Bátafelagið á Toftum
bjóðar øllum at vera vælkomin til
Bátafestivalin á Toftum


text:
Almannaverkið søkir eftir umleið 30 summaravloysarum til ymiskar tænastur stovnsins. Vit leita eftir útbúnum ella lesandi innan flestu fakøkini, sum starvast í Almannaverkinum.
Almannaverkið hevur tørv á summarferiuavloysarum til 12 av virkiseindum stovnsins. Leitað verður fyrst og fremst eftir umsøkjarum, sum eru útbúnir ella eru undir útbúgving til hesi fakøki:
- Námsfrøðingar
- Sjúkrarøktarfrøðingar
- Heilsurøktarar
- Heilsuhjálparar
- Ergoterapeutar
- Fysioterapeutar
Um størvini
Tørvur er á summarferiuavloysarum til báðar Trivnaðardeplarnar og til deildirnar Endurvenjing og Hjálpartól í Viðskiftadeplinum.
Í Trivnaðardeplunum er talan um fjølbroyttar arbeiðsuppgávur á sambýlum, í stuðulstilboðum ella dagtilboðum fyri borgarar við ymiskum avbjóðingum.
Arbeitt verður í flestu førum í skiftandi vaktum allar dagar í viku. Tørvur er á summarferiuavloysarum í Norðoyggjum, Eysturoy, Streymoy, Vágum og í Suðuroy.
Í Endurvenjing og Hjálpartól er tørvur á ergoterapeutum ella fysioterapeutum, sum skulu taka sær av uppgávum innan fakøkini í breiðastu merking, so sum at vera í endurvenjingini, og at gera tilmæli um hjálpartól og líknandi uppgávur. Uppgávurnar krevja sum heild eitt sindur av upplæring.
Í umsóknarblaðnum “Umsókn summarstarv”, sum liggur í lýsingini á okkara heimasíðu, sært tú hvar tørvur er á summarferiuavloysarum. Fleiri upplýsingar um Trivnaðardeplarnar, Endurvenjing og Hjálpartól finst á heimasíðu Almannaverksins www.av.fo
Starvstíðin
Tørvur er á summarferiuavloysarum í tíðarskeiðnum frá 1. juni til 31. august. Tað ber eisini til at søkja um avloysarastarv, hóast tú ikki er tøk/ur alt tíðarskeiðið.
Førleikar
Almannaverkið leitar fyrst og fremst eftir útbúnum umsøkjarum ella umsøkjarum undir útbúgving í omanfyrinevndu fakøkjum, men onnur eru eisini vælkomin at søkja. Arbeiðsroyndir innan økið verða mettar sum ein fyrimunur.
Vit vænta
Dentur verður lagdur á gott samstarv og áræði. Vit ynskja tolnar og jaligar starvsfelagar, sum duga at trívast í einum umskiftandi arbeiðsdegi. Almannaverkið eggjar til gott samstarv tvørtur um fak og millum starvsfólkið annars. Vit vænta vanligar KT- førleikar av umsøkjarum.
Setanar – og lønarviðurskifti
Setanarøkið er Almannaverkið. Tann, ið verður settur, má tola broytingar í starvinum, og at hetta kann verða umskipað til eisini at fevna um aðrar uppgávur. Løn sambært sáttmála millum Fíggjarmálaráðið og ávikavist Føroya Pedagogfelag, Felagið Føroyskir Sjúkrarøktarfrøðingar, Heilsurøktarafelagið, Heilsuhjálparafelag Føroya, Ergoterapeutfelagið og Fysioterapeutfelag Føroya.
Umsókn
Um tú ynskir at søkja starv sum summarferiuaavloysari, les meira um hvussu tú kanst søkja við at trýsta her.
Umsókn
Útfyll oyðublaðið “Umsókn um summarstarv” og send umsóknarblaðið saman við avritum av prógvum, c.v, viðmælum v.m. til starv@av.fo ella til Almannaverkið, Staravegur 18, Postsmoga 3096, 110 Tórshavn. Viðmerkjast skal “Umsókn summarstarv”.
Freist
Umsóknir skulu vera Almannaverkinum í hendi í seinasta lagi 04.05.2018 kl. 12.00.
Fleiri upplýsingar um størvini fáast við at venda sær til HR og stjóraskrivstovuna tlf. 360000, sum kann svara tínum spurningum ella beina teg víðari til rætta viðkomandi.


text:
Skeið í diabetes á Setrinum
Hetta vikuskiftið endar skeið á Fróðskaparsetri Føroya í diabetes fyri sjúkrarøktarfrøðingar, sum arbeiða í kommunulæknaskipanini.
Skeiðið kom í lag eftir áheitan frá Heilsumálaráðnum við støði í Heildarætlanini fyri diabetes, sum varð handað landsstýrismanninum í heilsumálum í juli í fjør. Heildarætlanin setti fram tilmæli um, at sjúklingar við typu 2 diabetes skuldu viðgerast í kommunulæknaskipanini. Sambært tilmælinum skuldu sjúkrarøktarfrøðingar hava ein týðandi leiklut í hesi viðgerð og tí varð mælt til, at sjúkrarøktarfrøðingar skuldu førleikamennast.
Heilsumálaráðið heitti í tí sambandi á Sjúkrarøktarfrøðideildina at taka hesa uppgávu upp á seg. Skeiðið byrjaði í mai og undirvíst hevur verið fríggjadag og leygardag sjey vikuskifti í alt. Innihaldið í undirvísingini hevur verið eftir skeiðslýsingini. (Skeiðslýsing sæst her).
26 sjúkrarøktarfrøðingar enda leygardagin skeiðið í diabetes á 10 ECTS og eru harvið førleikamentir til at taka hesa nýggju uppgávu upp á seg.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Eysturtimor
Eysturtimor ella Timor-Leste er eitt land í Asia, ið fevnir um eystara partin av oynni Timor. Landið liggur millum Indonesia og Avstralia. Eftir 400 ár sum portugisisk hjáland, 25 ára indonesiska hertøku og eftir at vera stýrt av ST í 30 mánaðir, gjøridst Eysturtimor eitt sjálvstøðugt land hin 20. mai 2002. Landið fevnir um eitt øki á 15.007 km². Fólkatalið er umleið 1.177.834 (2011). Eysturtimor er eitt av teimum fátækastu londunum í Asia.
Søga[rætta | rætta wikitekst]
Fornsøga[rætta | rætta wikitekst]
Hildið verður, at oyggin varð fólkað millum 20.000 og 40.000 ár f.Kr. av Velo-Avstralskum fólkaslag, eins og á Sri Lanka. Eitt annað ástøði sigur, at fólk komu frá Melanesiu umleið ár 3000 f.Kr., og at tað seinni komu fólk úr syðra parti av Kina og av norðara parti Indokina umleið ár 2500 f.Kr..
Hjáland[rætta | rætta wikitekst]
Portugal fór í 1520 á land við Oecussi og fór í holt við at gera økið til portugiskt hjáland, og eystari parturin av oynni fekk navnið Portugisisk Timor. Vestari parutr av oynni var, eins og tær flestu av oyggjunum í økinum, gjørd til hjáland Hollands. Dili gjørdist høvuðsstaður í 1596. Útflutningur av viði av sandiltræi, ið nú nærum er útruddað, varð avloyst av útflutningi av kaffi, sukurrørum og bumull í 1815.
Í 1941 var oyggin eitt stutt tíðarskeið undir niðurlendskum og avstralskum stýri, áðrenn japanskar herdeildir hersettu oynna í februar 1942). Portugal tók oynna aftur í september 1945), eftir at yvir 50.000 íbúgvunum av Timor lótu lív í stríðnum móti Japan.


text:
Um eitt net av punktum, sum er 1 km x 1 km verður lagt yvir Føroyar (mynd 1), ber til at finna miðdepilin, við at taka miðal av øllum koordinatum. Jú tættari tað er millum punktini, tess neyvari kann mittpunktið fastleggjast. Við tekniforritum ber til at finna hetta mittpunkt soleiðis, at tað er óendaliga tætt millum netpunktini.
Koordinatarnir til mittpunktið, sum er avmerkt við einum fixpunkti eru í WGS84
Mynd 1: Net av 1 km x 1 km punktum yvir Føroyar.
Á mynd 2 sæst, at hetta punkt er umleið 1 km eystanfyri Kalbaksbotn og umleið 9 km frá Tórshavn.
Rættari hevði sostætt verið at sungið: "Kaldbaksbotnur, tú Føroyalands miðstøða var,......."
Mynd 2: Miðdepilin í Føroyum. Radius á sirklunum eru 1 km og 10 km.
Í útrokningunum av miðdeplinum, er ikki roknað við hæddum.
Á mynd 3 sæst at miðdepilin liggur í umleið 350 m hædd.
Mynd 3: Grøni pílurin vísur miðdepilin. 1 km er millum strikurnar á koordinatnetinum á kortinum, sum Kort- og Matrikelstyrelsen eigur.
Mánakvøldið 6.aug. 2001, varð farið ein gongutúr at finna og avmerkja mittpunktið í Føroyum. Av Oyggjarveginum við Mannafeldsdal, tekur tað umleið 1 tíma at ganga til mittpunktið.
Mittpunktið sæð frá Norðradalsskarði
Mittpunktið er funnið og verður uppmált við GPS.
Mittpunktið og landmálararnir Stein Fossá, Petur Nielsen og Ólavur Clementsen.
Á jóansøku, tann 24. juni 2005, fóru fólk á Matrikulstovuni útferð til Miðdepil Føroya. Við sær høvdu tey eina plátu, sum bleiv fest í punktið.
Her eru myndir frá ferðini:
Sørin og Stein bora hol
Svanna og Beinta múra
Leivur setir plátuna í steinin
Tóra festir plátuna
Sørin múrar
... og so er plátan fest og liðug
Beinta, Sørin, Stein, Tóra, Leivur, Svanna og Miðdepil Føroya


text:
Per Petterson
Per Petterson (18. juli 1952 í Oslo) er norskur rithøvundur. Hann er útbúgvin bókavørður og hevur arbeitt sum bókahandlari, týðari og ummælari. Hann gjørdi fyrstu ferð vart við seg sum rithøvundur við stuttsøgusavni í 1987 og hevur skrivað 7 bøkur. Per Petterson varð innstillaður til Bókmentavirðisløn Norðurlandaráðsins í 1997 fyri bókina Til Sibir. Við bókini Út at stjala ross gjørdist hann rættiliga kendur og vann fleiri virðislønir. Í 2009 vann hann Bókmentavirðisløn Norðurlandaráðsins fyri bókina Jeg forbanner tidens elv.
Útgávur[rætta | rætta wikitekst]
- Aske i munnen, sand i skoa, stuttsøgur (1987).
- Ekkoland; skaldsøga (1989).
- Det er greit for meg skaldsøga (1992).
- Til Sibir skaldsøga (1996).
- I kjølvannet skaldsøga (2000).
- Ut og stjæle hester; skaldsøga (2003). Á føroyskum í týðing eftir Jákup í Skemmuni: Út at stjala ross, Nýlendi 2006.
- Månen over porten; tíðargreinir (2004).
- Jeg forbanner tidens elv; skaldsøga (2008). Bókmentavirðisløn Norðurlandaráðsins 2009. Á føroyskum í týðing eftir Jákup í Skemmuni: Bannað veri tíðaráin, Nýlendi 2009.
- Jeg nekter, skaldsøga (2012)